Tafsiran Budaya Menerusi Cerpen “Jangan Ditindih-tindih”

Oleh Abang Median Abang Said

MENCARI kekurangan daripada sesebuah karya kreatif, terutama melalui karya prosa (dalam tulisan ini menjurus kepada cerpen “Jangan Ditindih-tindih” karya Asyraff Jamin) adalah sesuatu yang sukar, terutamanya jika sesuatu itu hadir bukan daripada lingkungan budaya atau ilmu pengkritik atau pembaca. Clifford Geertz menyatakan bahawa mencari kekurangan daripada hasil sesebuah karya sangat menakutkan – sama ngerinya untuk menyatakan kebenaran tentang kekurangan tentang kehidupan seseorang (Geertz, 1973). Atas prinsip itulah, Geertz menjadikan kajian antropologi menjurus kepada wacana sosial yang lebih berfokus kepada sosiobudaya dengan mengkaji peranan budaya dalam kehidupan sosial untuk melihat budaya itu dari kaca mata yang betul. Geertz yang cenderung terhadap bidang etnografi menjadikan pemerhatian langsung sebagai deskripsi yang sistematik berdasarkan pemerhatian secara langsung tentang institusi kebudayaan yang mencakupi bidang sosial, politik, ekonomi dan keagamaan yang teradun membentuk satu sistem yang saling berkaitan antara satu sama lain. Geertz telah menggunakan satu kaedah yang diistilahkan oleh Gilbert Ryle sebagai thick description yang merupakan huraian yang padat. Kaedah ini akan membina kesimpulan yang luas biarpun daripada perkara yang nampak kecil atau remeh daripada idea, tema, persoalan atau plot yang dibina oleh penulis. Pembaca akan menemui perincian untuk merasai apa yang ingin disampaikan sama ada secara mental atau emosi.

Melalui kaedah huraian lengkap atau thick description, Asyraff Jamin cuba memaparkan tentang peristiwa, resam, budaya, idea dan agama tentang masyarakat Melayu yang beragama Islam. Pengarang menghimpunkan fakta tentang pemakaian baju Melayu yang mempunyai falsafahnya yang tersendiri untuk dimasukkan dalam cerpennya. Pengarang telah menyusun peristiwa yang berfungsi dengan cara yang mudah dengan menggunakan teknik dialog yang memberikan pemahaman langsung kepada pembaca.

Sesuai dengan kehangatan bulan Ramadan dan kehadiran bulan Syawal yang bakal tiba, cerpen “Jangan Ditindih-tindih” cuba mengungkapkan tentang persoalan tersebut tatkala permulaan cerpennya memerihalkan tentang watak Khairi yang merasai dugaan sewaktu menjalani ibadah puasa. Perjalanan detik waktu terasa begitu lambat hingga watak berkenaan sentiasa gelisah menanti waktu Maghrib atau lebih tepatnya waktu untuk berbuka puasa. Rutinnya yang menjadikan buku sebagai eskapisme untuk menghilangkan kebosanan menyebabkan Khairi teringatkan pula dengan air kopi yang sentiasa menemani ruang pembacaannya. Situasi tersebut terus mengheret watak berkenaan dalam keadaan resah dan gelisah.

Pengarang memerihalkan tentang masalah kebosanan, keresahan dan kegelisahan watak Khairi dalam dua muka surat yang seolah-olah memberikan gambaran bahawa itulah tema atau pokok persoalan yang ingin disampaikan oleh pengarang. Pembaca telah menyusun persepsi diri bahawa itulah konflik yang akan dirungkaikan oleh pengarang pada pengakhiran cerpen. Walau bagaimanapun, konflik watak Khairi itu hanyalah permulaan kepada inti yang ingin disampaikan pengarang tentang falsafah dan budaya daripada pemakaian baju Melayu. Permulaan cerpen yang ditulis oleh pengarang hanya merupakan latar peristiwa untuk pengarang cuba memperkatakan tentang budaya dan falsafah fesyen dan jahitan baju Melayu. Permulaan cerpen yang sebegini kurang mampu merangsang keinginan pembaca untuk mengetahui atau mengaitkan konflik utama yang sepatutnya dirinci pada perenggan-perenggan awal lagi. Perkara ini perlu diambil perhatian oleh pengarang dalam penghasilan cerpen-cerpennya yang akan datang.

Jikalau pandangan Geertz digabungkan dengan pandangan Ruth Benedict, mereka sepakat mengatakan bahawa penulisan adalah self-reflexi yang bertindak sebagai komentar terhadap masyarakat itu sendiri. Sesebuah karya akan dijadikan sebagai wahana yang menggabungkan fiktif dan fakta. Perkara itu turut terdapat dalam cerpen “Jika Ditindih-tindih” apabila karya berkenaan dijadikan refleksi untuk mengkritik persepsi salah masyarakat tentang sesuatu perkara, iaitu persepsi Siddiq tentang baju Melayu yang boleh diolah sesuka hati mengikut perubahan zaman atau kemasukan budaya negara lain.

Siddiq dalam cerpen berkenaan berbangga dengan fesyen baju Melayu yang telah dimodenkan hingga dimasukkan elemen “K-Pop”. Dia menunjukkan fesyen itu kepada Khairi menerusi telefon bimbitnya. Perkara tersebut menimbulkan rasa kurang senang kepada Khairi yang cuba membetulkan kesilapan persepsi berkenaan. Bagi Khairi, perkara itu telah cuba merosakkan budaya dan warisan orang Melayu yang dipakai secara turun-temurun sejak kesultanan Melayu Melaka lagi.

Pengarang menggunakan dialog yang panjang dan sedikit berkhutbah untuk menyampaikan elemen moral sebagai teguran kepada masyarakat yang disampaikan melalui watak Khairi dalam cerpen ini. Berikut diturunkan semula dialog berkenaan :

“Aku tahulah kau peminat KPOP, Diq… dan kaulah yang paling beria sekali dengan kumpulan apa tu… BTS, TBS, BST… apa entah… dan macam-macam lagilah… aku pun tak tahu nama dia… Black Pink segala bagai tu…. Kita ni, kalau nak minat sesuatu, jangan sampai taksub, jangan sampai lupa diri, Diq.”

Persoalan tentang warisan yang ditindih-tindih dengan budaya asing dipanjangkan lagi dengan dialog yang seterusnya:

“Salah tu tak salah…. Tapi janganlah melampau sangat, macam aku cakap tadi… jangan sampai lupa diri… jangan sampai warisan budaya kita pun kita nak tindih-tindih dengan unsur asing macam tu…. Aku tak rela budaya Melayu ditindih-tindih macam tu… kau rela? Sedarlah, kau tu orang Melayu, bukannya keturunan Kim Jong Unn… Park Jii Sung… Son Heung Ming hatta mamat-mamat KPOP semua-semua tu. Kulit kau pun jauh bezalah, Diq, mata pun bulat….”

Dialog-dialog dalam cerpen ini sengaja diturunkan semula untuk memperlihatkan bagaimana thick description dilakukan secara tidak langsung dalam cerpen ini. Selain itu, pengarang dalam cerpen ini juga cenderung menggunakan pendekatan verstehe,  iaitu melihat sesuatu perkara daripada kaca mata pelaku atau watak dalam cerpen ini. Sikap yang terlalu obses dengan budaya luar telah menyebabkan masyarakat sanggup mencemarkan tradisi warisan budaya biarpun untuk merayakan hari kemenangan setelah sebulan berpuasa. Situasi itulah yang cuba diketengahkan oleh pengarang. Fesyen sebegini terus dipromosikan sempena hari raya. Fesyen bercirikan budaya luar sememangnya tidak sesuai pada Aidilfitri. Kemunculan pakaian moden dengan pengaruh luar pasti akan melunturkan identiti pakaian tradisional. Ironinya, banyak bangsa yang maju di dunia masih mengekal dan memupuk pakaian tradisional mereka. Bangsa Korea sendiri masih mengekalkan pakaian tradisi mereka, malah menjadikan pakaian ini sebagai ikon yang dibanggakan. Perkara ini dijelaskan oleh Khairi melalui teknik dialog kepada watak Siddiq:

“Cuba kau tengok budaya orang Korea, di negara mereka. Mereka pun ada baju kebangsaan mereka sendiri. Samalah macam kita, ada Baju Melayu sebagai baju kebangsaan kita. Baju Hanbok tu, ada kau tengok mereka ubah-ubah, atau tindih-tindih baju kebangsaan mereka dengan unsur asing? Ataupun cuba nak modenkan? Ada mereka cuba nak ubah tradisi mereka?”

Dialog tersebut mempunyai kewajaran jikalau dinilai dari aspek nilai yang ingin diterapkan oleh pengarang melalui watak yang dibina. Umpamanya, dalam kalangan masyarakat British, Irish dan negara barat lain, mereka juga tidak mencampur-adukkan pakaian tradisi mereka sehingga terus disanjung, terutama apabila menyambut keraian dan ritual. Namun di Malaysia, pereka fesyen yang tidak bertanggungjawab secara bebas terus menampilkan pengubahsuaian dan pembaharuan baju raya yang sebenarnya telah mencemar dan merosakkan keaslian makna dan simbolik Melayu melalui pemakaian.

Cerpen ini turut memperlihatkan bagaimana tingkah laku ditemui bukan sahaja dalam pelbagai keadaan kesedaran tetapi juga melalui simbol. Namun, semua makna ini hanya disampaikan melalui teknik yang sama, iaitu dialog. Pengarang disarankan untuk menggunakan teknik plot yang pelbagai agar cerpen ini tidak monotonous – persis dialog antara dua orang sahabat yang ditempelkan dengan fakta. Namun, usaha pengarang memperkatakan tentang falsafah melalui reka fesyen baju Melayu yang mungkin tidak diketahui oleh masyarakat patut dipuji. Simbol atau makna daripada fesyen baju Melayu itu dapat dilihat daripada kutipan berikut:

“Oh, tak… tak… haaa… mari sini aku nak cerita sedikit apa makna di sebalik kedua-dua baju Melayu ni. Baju Melayu ni selain pada hari raya, bila lagi orang akan pakai?”

“Hari Jumaat, waktu solat…”

“Nampak tak? kebanyakan orang akan pakai baju Melayu pada hari Jumaat dan waktu solat bukan? Jadi dari segi pemakaiannya tu, memang berkait rapat dengan ibadah kita, berkait rapat dengan Islam. Melayu dan Islam, dua benda yang tak dapat nak dipisahkan. Baik, untuk Baju Melayu Cekak Musang, baju ni ada lima butang kan? lima butang tu sebenarnya mewakili lima Rukun Islam. Pertama Syahadah, kedua solat, ketiga puasa, keempat zakat dan kelima haji.”

Pertautan antara fesyen dan reka bentuk jahitan dengan simbol makna turut dimasukkan dalam cerpen ini melalui dialog yang lain:

“Seriuslah… haaa… kalau untuk Baju Melayu Teluk Belanga yang macam kau suka pakai tu pula, dia ada satu butang sahaja bukan? atau kalau yang jenis tak ada butang, orang akan pakai kerongsang untuk butangkan baju ini. Kau tahu tak, satu butang tu maknanya apa?

“Apa maknanya?”

“Satu butang tu membawa makna tauhid.”

Kejadian berkata-kata ini merujuk pada perbualan tentang pandangan watak dalam cerpen ini yang melihat fesyen bukan sekadar fesyen. Samalah seperti pelukis yang melihat warna bukan hanya sebagai warna yang cantik, tetapi turut mempunyai pengertian makna yang tersendiri.

Selain itu, antara keunikan masyarakat Melayu ialah perkaitan budayanya dengan agama yang dianuti. Di Malaysia, satu ciri khusus telah ditambah untuk menerangkan konsep Melayu; iaitu agama Islam. Istilah Melayu menurut Perlembagaan Malaysia ialah manusia yang menuturkan bahasa ibunda, mengamalkan cara hidup Melayu dan menganut agama Islam. Berdasarkan pengertian tersebut, konsep Melayu akhirnya berfungsi sebagai nama kolektif yang merujuk kepada satu kesatuan bahasa dan bangsa, iaitu bahasa Melayu dengan bangsanya; bangsa Melayu.

Oleh itu, dalam pola budaya masyarakat Melayu, syariat Islam menjadi tiang atau teras kepada sistem budaya dalam kehidupan. Dialog yang dituturkan menghadirkan pemikiran dan bentuk pola budaya masyarakat Melayu yang wujud melalui watak Siddiq dan Khairi yang digambarkan dalam cerpen ini. Watak dalam cerpen ini mahu baju Melayu menjadi kebanggaan yang turut dihargai oleh bangsa lain seperti melalui watak Dato’ Lee Chong Wei yang memakainya semasa beliau membawa Jalur Gemilang dalam temasya Sukan Olimpik. Perkara tersebut turut dimasukkan oleh pengarang melalui dialog antara watak Khairi dan Siddiq.

Dengan menggunakan dialog-dialog yang mempunyai unsur humor antara dua orang sahabat, Asyraff Jamin memaparkan simbol budaya masyarakat Melayu. Secara tidak langsung, dalam seni berpakaian pun masyarakat Melayu menjadikan bentuk sistem sosiobudaya yang diikat oleh norma dan syariat Islam dalam semua aspek kehidupan. Dalam cerpen berkenaan turut dipaparkan tentang falsafah penggunaan songkok dan samping yang melengkapkan seni berpakaian baju Melayu.

Biarpun dari aspek pengisian dan elemen ilmu budaya yang diterapkan oleh pengarang dalam cerpen ini memberikan nilai dan kesan, namun binaan plot cerpen ini agak mendatar apabila konflik tidak menanjak untuk mencapai takah klimaks yang akan memberikan keterujaan kepada pembaca. Dalam erti kata lain, konflik dalam cerpen ini tidak jelas. Pembaca seolah-olah ditempelkan dengan maklumat melalui perbualan watak Khairi dan Siddiq. Hanya ada satu konflik, iaitu untuk memberi kesedaran kepada Siddiq untuk tidak ‘menindih-nindih’ budaya Melayu dengan budaya masyarakat lain. Konflik tersebut seolah-olah sudah terlerai pada pertengahan cerpen apabila Siddiq sudah maklum akan kesilapannya. Di sanalah kelemahan yang perlu dibaiki oleh pengarang supaya membina plot yang bergerak hingga ke penghujung cerpen.

Selain itu, perwatakan dalam sesebuah cerpen sering kali dibangunkan dengan krisis emosi yang dialami oleh watak. Karya-karya besar yang dihasilkan oleh sasterawan terkemuka memainkan aspek kejiwaan untuk menganjakkan mutu karya mereka. Perkara inilah yang perlu dilakukan oleh Asyraff Jamin supaya watak dalam cerpennya tidak hanya mempunyai pertentangan dari segi idea sahaja. Aspek kejiwaan watak perlu dimasukkan agar cerpen ini menjadi lebih menarik.

Antara kelebihan yang ada pada Asyraff Jamin sebagai pengarang ialah pengolahan bahasanya yang baik. Cerpen ini digerakkan dengan gaya bahasa yang lincah sehingga peristiwa terasa pantas berlaku. Walau bagaimanapun, terdapat beberapa kesilapan bahasa yang terlepas pandang oleh pengarang sebelum dihantar kepada editor. Antara kesilapan tersebut ialah dari aspek ejaan, iaitu perkataan ‘ramadhan’ yang sepatutnya ditulis ‘ramadan’, perkataan ‘maghrib’ sepatutnya ‘Maghrib’ dan ‘Baju Melayu teluk belanga’ sepatutnya ditulis ‘Baju Melayu Teluk Belanga’ kerana itu merupakan kata nama khas. Pengarang juga kerap kali menggunakan empat titik yang boleh ditukar dengan menggunakan satu titik sahaja sebagai tanda noktah. Walaupun ini bukan merupakan satu kesalahan tetapi penggunaannya yang kerap boleh mengganggu pembacaan.

Kesilapan lain yang dilakukan oleh pengarang ialah:

Dialog tersebut diucapkan oleh Khairi. Oleh itu, ayat ‘Siddiq menghulurkan telefon pintarnya kepada Khairi’ sepatutnya diletakkan dalam perenggan baharu.

Secara keseluruhannya, cerpen “Jangan Ditindih-tindih” (mungkin tajuk ini boleh diubah dan difikirkan kesesuaiannya yang lain) tetap merupakan sebuah cerpen yang baik. Kupasan yang dibuat hanyalah untuk meningkatkan lagi kualiti cerpen berkenaan. Semua penulis sama ada penulis baharu atau penulis yang sudah mapan tidak akan terlepas daripada melakukan kesalahan. Pembacaan yang berterusan dan ketekunan untuk menghasilkan karya yang baik, pasti akan mampu melonjakkan kualiti karya ke satu tahap yang membanggakan.

Kepada Asyraff Jamin, anda ialah penulis yang menjanjikan dalam peta penulisan di Sarawak. Teruskan usaha untuk melakarkan nama dalam landskap pengkaryaan.

Tahniah saudara!

See author's posts


Had usia teksi, e-hailing Sabah, Sarawak, Labuan dinaikkan kepada 15 tahun – APAD

KUALA LUMPUR: Agensi Pengangkutan Awam Darat (APAD) memaklumkan pelanjutan had usia penggunaan kenderaan teksi dan e-hailing di seluruh negara dinaikkan kepada 15 tahun.

Menurut APAD dalam kenyataan hari ini, langkah itu sejajar hasrat Kementerian Pengangkutan untuk melestarikan industri teksi dan e-hailing ke arah penambaikan sistem pengangkutan negara.

Menurut agensi itu pelanjutan tersebut terguna pakai bagi kenderaan dalam kelas lesen teksi dan e-hailing yang telah mencapai had usia maksimum bermula 1 Januari tahun ini.

Menurut kenyataan itu, antara syarat lain ialah semua kenderaan yang akan diberi kelulusan tersebut mematuhi dan melepasi semua syarat pemeriksaan berkala wajib Pusat Pemeriksaan Kenderaan Berkomputer (PUSPAKOM), selain mematuhi syarat operasi lain yang ditetapkan bagi memastikan tahap keselamatan kenderaan, keselesaan pengguna dan imej industri terjamin,.

“Sehubungan itu, pihak APAD berharap pemain industri teksi dan e-hailing dapat meningkatkan mutu perkhidmatan seterusnya menjadikan perkhidmatan ini sebagai mod pilihan rakyat yang diyakini dan berkualiti,” katanya.

Maklumat dan pertanyaan lanjut boleh didapati di laman portal rasmi APAD iaitu www.apad.gov.my atau hadir terus ke pejabat APAD berhampiran. – Bernama

See author's posts


1,687 layak terima Bantuan Khas Ibu Tunggal

KUCHING: Seramai 1,687 daripada 3,443 pemohon layak mendapat Bantuan Khas Ibu Tunggal di negeri ini.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah berkata, jumlah pemohon yang menerima bantuan itu disalurkan ke dalam akaun masing-masing adalah seramai 214 orang bersamaan RM64,200 manakala selebihnya masih dalam proses.

“Ibu tunggal yang lulus untuk menerima bantuan itu berpendapatan isi rumah di bawah Pendapatan Garis Kemiskinan (PGK semasa) RM960 atau perkapita RM244.

“Untuk mereka yang gagal adalah disebabkan oleh pendapatan ibu tunggal tersebut melebihi RM960,” katanya pada sidang media di Bangunan Baitulmakmur di sini semalam.

Bantuan itu adalah melalui insentif PENJANA, sebanyak RM300 sekali bayar akan dikreditkan ke dalam akaun penerima yang layak.

Dalam pada itu, untuk 80 permohonan yang ‘masih dalam pemerhatian’ adalah disebabkan oleh permohonan tidak lengkap dari segi dokumen.

“Menurut statistik Jabatan Kebajikan Masyarakat Sarawak, terdapat 4,461 orang penerima bagi bantuan kanak-kanak di negeri ini.

“Untuk ibu tunggal yang berpendapatan RM960 ke bawah dan masih belum memohon Bantuan Khas Ibu Tunggal yang tersenarai di bawah bantuan kanak-kanak, boleh membuat permohonan dengan kadar segera sebelum 31 Oktober,” katanya lagi.

Borang boleh diperolehi di Pejabat Daerah, Pejabat Kebajikan Masyarakat atau laman sesawang Jabatan Kebajikan Masyarakat Sarawak.

Oleh Nur Ain Otsman

See author's posts


PKPP: Masih ramai abai SOP?

KUCHING: Ramai orang awam tidak mengambil serius dan tidak mematuhi prosedur operasi standard (SOP) ketika pelaksanaan Perintah Kawalan Pergerakan Pemulihan (PKPP) terutamanya di kawasan yang sesak dengan seperti di pusat beli-belah.

Akibatnya bagi yang prihatin, ramai yang melahirkan kebimbangan akan berlaku gelombang kedua pandemik Covid-19.

Sektor perniagaan pada masa sekarang pula memberi diskaun setelah beberapa bulan tidak dapat berniaga akibat pelaksanaan PKP dan orang ramai pula mengambil kesempatan untuk mengunjungi pasar raya untuk mendapat diskaun itu.

Tempat-tempat seperti pawagam, kedai gunting rambut, gym dan sekolah sudah mula beroperasi.

Kebelakangan ini pula, terdapat kes kematian dan kes-kes positif di Kuching dan apa yang membimbangkan adalah kes-kes baharu ini tidak melibatkan mereka yang keluar negara atau kes tempatan.

Adakah apa yang dilakukan untuk mengawal wabak ini cukup? Ramai yang berpendapat ia tidak.

Di Kuching, adalah biasa untuk melihat orang ramai memakai pelitup mulut tetapi ada juga segelintir yang tidak memakainya dengan betul.

Di Sibu, ramai yang didapati tidak memakainya. Panggilan dibuat kepada sekurang-kurangnya lapan orang dan kesemua mereka adalah ahli professional. Semua mereka bersetuju bahawa mereka memang memakai pelitup mult tetapi lupa memakainya balik selepas sesi makan dan minum.

Seorang ahli politik di Sibu bila ditanya berkata, ”Apa pelitup mulut? Sibu adalah bersih”. Tetpai apabila beliau diberitahu bahawa Sibu juga mencatat kes pisitif dan beliau menjawab kes itu adalah kes import.

Penjarakan sosial dilakukan di pasar raya dan kedai makan dan minum dan pemeriksaan adalah tegas. Kedai-kedai itu cuma membenarkan sejumlah pelanggan untuk masuk ke dalam premis mereka.

Sebuah butik terkenal berkata ramai pelanggan memang bekerjasama dan perniagaannya pula terjejas kerana pelanggan tidak dibenarkan untuk mencuba pakaian. Kedai makan dan minum pula mempunyai masalah kerana ramai pelanggan yang ingin duduk rapat.

Sebuah kedai makanan segera berkata ada pelanggan yang memberitahu mereka adalah sekeluarga dan memang tidak ada masalah untuk duduk rapat di antara mereka.

Seorang ahli geologi, Nathan Achuk berpendapat pihak berkuasa telah mencuba sedaya upaya untuk memberi kesedaran kepada orang ramai.

“Ini bergantung kepada orang ramai untuk bekerjasama dan memahami betapa seriusnya wabak ini. Namun demikian, di sesetengah tempat, memang agak sukar untuk membuat penjarakan sosial. Macam mana untuk berbuat demikian apabila anda memilih bawang di tempat yang kecil? Saya berharap pihak berkuasa akan terus memberi kesedaran kepada orang ramai. Ini adalah satu cara terbaik untuk supaya orang ramai dapat mempraktikkan norma baharu,” kata Nathan.

Menteri Kerajaan Tempatan dan Perumahan, Dato’ Sri Dr Sim Kui Hian pula sentiasa menasihati orang ramai supaya mengamal penjarakan sosial dan mematuhi prosedur operasi standard.

Beliau berkata adalah baik untuk orang ramai memakai pelitup mulut kerana banyak kes positif melibatkan mereka yang tidak memiliki sebarang simptom.

Pemakaian pelitup mulut, kata beliau, akan dapat mengurang peluang untuk seseorang itu dijangkiti sambil menambah Kerjasama daripada orang ramai akan dapat mengawal wabak Covid-19 daripada merebak.

Oleh Connie Chieng

See author's posts


Usaha berterusan majukan perusahaan milik negara

JAKARTA: Presiden Indonesia Joko Widodo yang juga dikenali sebagai Jokowi, meletakkan pelbagai harapan dan jangkaan kepada perusahaan milik negara dan telah berusaha untuk melihat mereka bukan sahaja maju di seluruh negara tetapi juga bersaing di peringkat antarabangsa.

Presiden percaya perusahaan ini mempunyai potensi besar untuk menguasai sektor-sektor penting pada peringkat permulaan dan juga di peringkat global pada hari kemudian.

Perusahaan milik negara hanya memerlukan bantuan profesional dan pengurusan untuk membantu mereka berkembang maju. Ini kerana tidak kira betapa hebatnya sesebuah syarikat, apabila ia jatuh ke tangan yang salah, pembangunannya akan terbantut, dan ia akhirnya akan mati.

Tidak dapat dinafikan bahawa untuk mengharungi revolusi industri semasa, syarikat-syarikat perlu menyediakan sumber manusia dan ekosistem mereka dengan sebaik mungkin. Transformasi perniagaan ditambah dengan penyesuaian kepada teknologi terkini tidak dapat dielakkan.

Menteri Badan Usaha Milik Negara, Erick Thohir bercakap mengenai tiga impian besar untuk BUMN dengan satu daripadanya adalah sumbangan lebih besar BUMN kepada negara itu.

“Sekali lagi, jika ia bukan angan-angan saya sahaja, ia adalah cara bagaimana untuk membolehkan BUMN memberi sumbangan yang lebih besar kepada negara. Itu nombor satu,” tulis Thohir di akaun Instagram rasmi beliau @erickthohir di sini, baru-baru ini.

Aspirasi kedua adalah jumlah BUMN akan menjadi lebih kecil tetapi lebih besar dari segi jejak mereka manakala yang ketiga adalah untuk mengoptimumkan peranan perkhidmatan BUMN kepada masyarakat.

Ketiga-tiga impian ini mempunyai Petunjuk Prestasi Utama atau KPI.

Perusahaan milik negara sedang mengalami satu transformasi besar-besaran, amat sangat dan berterusan.

Ia telah membuahkan hasil, kerana mereka mencapai pendapatan berjumlah Rp96 trilion sehingga semester pertama 2021 dan keuntungan bersih Rp26 trilion sehingga Jun 2021.

Pada 2021, menteri itu menyatakan bahawa program penstrukturan semula itu di kalangan syarikat milik negara telah berjalan dengan baik.

Ternyata keadaan menjadi lebih cekap apabila ia lebih langsing. Ia membawa turun keadaan, daripada 108 kepada 41, dan 27 kluster turun kepada 12. Ia terdiri daripada kluster mineral dan arang batu, kluster perhutanan dan perladangan, kluster makanan, kluster kesihatan, kluster kewangan, kluster insurans, kluster telekomunikasi, kluster infrastruktur, kluster logistik dan lain-lain.

Kementerian Thohir telah mengurangkan jumlah syarikat yang beliau anggap adalah terlalu banyak dan sebaliknya memberi tumpuan kepada syarikat yang sedia ada untuk menggabungkan perkara-perkara yang lebih penting.

Antara yang mengalami transformasi, persatuan bagi bank-bank milik negara menunjukkan beberapa hasil yang ketara.

Menteri itu menyatakan bahawa bank-bank ini telah memperoleh keuntungan sehingga 78.06 peratus pada 2021, sementara mereka kekal fokus kepada segmen mereka sendiri. Ini termasuk BRI (Bank Rakyat Indonesia) yang menyediakan perkhidmatan kepada MSME atau perusahaan mikro, kecil dan sederhana, Bank Mandiri yang berorientasikan korporat, BNI (Bank Negara Indonesia) dengan skop antarabangsanya dan BTN (Bank Tabungan Negara) yang menawarkan perkhidmatan kewangan berkaitan perumahan.

Secara terperinci, persatuan itu memperoleh keuntungan kira-kira Rp72.05 trilion menjelang 2021, jauh lebih tinggi berbanding dengan keuntungan kolektif mereka pada 2020, yang ketika itu dihadkan pada hanya Rp40.34 trilion. BRI menyumbang Rp 30.76 trilion kepada kumpulan itu, Mandiri mempunyai Rp28.03 trilion, BNI mengumpulkan Rp10.89 trilion dan terakhir, BTN menyumbang kira-kira Rp2.37 trilion.

Penyelaras bagi Milenial Indonesia untuk MSME dan Perniagaan, Syahrul Ramadhan, memuji inisiatif menteri itu yang telah menggalakkan bank-bank ini untuk memperoleh pencapaian tersebut.

Di bawah arahan Thohir, pengarah-pengarah yang tidak berkualiti digantikan dengan yang lebih baik sebagai satu cara untuk menjanakan lebih banyak keuntungan bagi negara itu.

Tambahan pula, pemetaan bagi model perniagaan telah dijalankan memandangkan perusahaan milik negara mempunyai begitu banyak perniagaan sehingga tiada siapa yang pasti apa sebenarnya sektor tumpuan mereka.

Timbalan Ketua bagi Suruhanjaya VI bagi Dewan Perwakilan Rakyat, Martin Manurung menyokong tanggapan itu bahawa pelarasan dalam Perusahaan Milik Negara masih berterusan. Walaupun terdapat isu-isu di sana sini, secara keseluruhannya, ia berjalan dengan baik.

Sesungguhnya masalah daripada masa lampau masih berlarutan, walaupun Suruhanjaya VI dan kerajaan telah kedua-duanya komited untuk memperbaiki keadaan itu, seperti yang dapat dilihat daripada pertemuan-pertemuan mereka.

Manurung menegaskan bahawa harapan Presiden Joko Widodo (Jokowi) untuk masa depan dapat direalisasikan melalui satu Penyemakan Undang-undang Perusahaan Milik Negara, yang kini sedang disediakan oleh pentadbiran beliau. Beliau juga mengalu-alukan semangat Jokowi untuk menggalakkan pelaburan.

Modal Kerajaan: Peraturan

Pada asasnya, suruhanjaya itu dan kementerian berkenaan berada di atas landasan yang sama di dalam beberapa aspek dalam usaha untuk menambah baik perusahaan milik kerajaan. Ini termasuk penstrukturan semula, pegangan, kluster dan pelaburan, antara lain.

Suruhanjaya itu juga bersetuju kepada beberapa cadangan yang dibuat oleh syarikat-syarikat yang menerima Modal Kerajaan untuk akta perbadanan.

Dalam sesetengah keadaan, perbincangan berhubung Modal Kerajaan tidak dapat dielakkan. Ia harus dipastikan bahawa modal itu digunakan untuk meningkatkan produktiviti syarikat, dengan itu memberikan sumbangan besar kepada negara dalam bentuk dividen, cukai dan banyak lagi.

Sudah sering ditekankan bahawa modal itu tidak boleh digunakan sebagai satu cara untuk menampung kerugian yang disebabkan oleh pengurusan yang salah.

Presiden Jokowi menarik perhatian kepada beberapa syarikat yang telah menerima terlalu banyak modal kerajaan sebagai satu cara perlindungan. Ini berlaku walaupun pada hakikatnya mereka tidak memberikan sumbangan yang bermakna kepada negara.

Presiden memberi amaran keras agar tiada kes seperti itu berulang. Malah, beliau turut mencadangkan agar syarikat-syarikat yang hampir mati itu ditutup serta-merta sebagai ganti modal kerajaan diserahkan kepada mereka.

Presiden meminta agar tindakan sedemikian bukan berniat jahat atau sinis tetapi lebih kepada berdasarkan semangat untuk melihat syarikat-syarikat mencapai kejayaan bersama, satu jangkaan yang diharapkan tidak berakhir sebagai sekadar mimpi semata-mata. – Bernama

See author's posts


KFC perkenalkan olahan Zinger Chop

KUALA LUMPUR: Kegemaran peminat setia KFC – Zinger, kini menjadi tumpuan sekali lagi dengan olahan terbaru terhadap fillet ayam yang rangup dan empuk ini. Walaupun dikenali sebagai hidangan burger, namun Zinger kali ini tampil berbeza.

Berslogankan “Zinger Like Never Before”, KFC Zinger Chop diinspirasikan daripada chicken chop – salah satu makanan ala Barat kegemaran rakyat Malaysia.

Diberikan sentuhan KFC yang sememangnya sedap hingga menjilat jari, Zinger Chop ini disaluti tepung roti yang diadun dengan rempah ratus Hot & Spicy KFC, lalu digoreng sempurna sehingga keemasan.

Zinger panas yang baru dimasak ini digandingkan dengan Colonel Gravy mewah dengan rasanya yang asli, yang mana gabungan ini menghasilkan letusan rasa yang memuaskan.

Untuk lebih nikmat, KFC Coleslaw masam manis yang sejuk dan segar menambahkan rasa keseimbangan kontras menyelerakan terhadap ayam Hot & Spicy ini, dan turut dihidangkan bersama pilihan Crispier Fries atau Colonel Rice.

“Ianya merupakan hidangan lengkap yang dirumus khas daripada juadah-juadah KFC yang telah terbukti kesedapannya menjadikan Zinger Chop ini makanan comfort food yang pasti memuaskan selera anda. Zinger Chop terhasil dengan mengambil kira faktor ‘norma baharu’.

Dalam situasi kini, kami bukan sahaja mahu memberikan ketenangan kepada para pelanggan melalui pelaksanaan SOP keselamatan dan kesihatan yang ketat, tetapi kami juga ingin terus menyajikan anda dengan tawaran juadah menarik. Dalam kita sibuk menyesuaikan diri dengan perubahan gaya hidup, Zinger Chop diolah istimewa untuk anda nikmati,” kata Angelina Villanueva, Ketua Pegawai Pemasaran KFC Malaysia.

Dengan kebenaran operasi makan-di-restoran mengikut SOP yang diumumkan kerajaan baru-baru ini, KFC telah membuka servis makan-di-restorannya secara berperingkat. KFC mamastikan keselamatan dan kesihatan para pelanggan dan para pekerjanya terjaga dengan kepatuhan piawaian kebersihan dan kualiti tertinggi sejajar dengan polisi dan garis panduan kerajaan.

Jadi, sediakan garpu dan pisau anda kerana KFC Zinger Chop telah dilancarkan hari ini dengan harga RM16.30 untuk waktu terhad dan sementara stok masih ada.

Ia boleh didapati di seluruh restoran KFC di Malaysia melalui khidmat selamat makan-di-restoran, bawa pulang, self-collect, penghantaran, dan pandu-lalu.

Tambahan lagi, untuk lebih kesenangan dan lebih selamat, pilihlah khidmat ‘Contactless Delivery’ untuk pesanan dihantar terus ke rumah anda, dan khidmat ‘Contactless Self Collect’ untuk terus mengambil pesanan anda di restoran. Muat turun aplikasi KFC Malaysia atau layari www.kfc.com.my.

See author's posts


Zlatan inspirasi kebangkitan Milan

JUVENTUS mempersia-siakan peluang untuk melonjak 10 mata di puncak Serie A Itali ketika juara bertahan melepaskan kelebihan dua gol untuk tewas 4-2 di AC Milan dibayangi kehebatan Zlatan Ibrahimovic semalam, setelah kekalahan mengejut pasukan tempat kedua Lazio di Lecce .

Anak buah Maurizio Sarri mendahului menerusi gol daripada Adrien Rabiot dan Cristiano Ronaldo pada awal babak kedua, tetapi kemudian terpaku dengan penampilan cemerlang Milan ketika Ibrahimovic menjaringkan gol dan membantu mencipta satu lagi.

Jurulatih Milan, Stefano Pioli, yang dilaporkan akan dipecat pada akhir musim, menyaksikan pasukannya meningkatkan harapan mereka untuk layak ke pertandingan Eropah dengan melonjak ke atas Roma dan Napoli ke tangga kelima.

“Saya tidak memikirkan 3 Ogos atau masa depan. Saya memikirkan perlawanan seterusnya,” kata Pioli kepada DAZN. “Ada beberapa saat yang sukar, tetapi saya suka apa yang saya lakukan.”

Juve tetap berada di landasan betul untuk merangkul gelaran Serie A kesembilan berturut-turut, dengan berada tujuh mata di hadapan Lazio dengan baki tujuh perlawanan lagi, tetapi boleh menamatkan saingan itu dengan kemenangan.

Kekalahan itu menamatkan rentak tujuh kemenangan berturut-turut gergasi dari Turin ini dalam liga.

Tetapi Milan mendapat talian hayat tepat pada masanya ketika Bonucci dihukum kerana menampan bola dengan tangan, dan Ibrahimovic melangkah untuk menjaringkan gol keenamnya sejak kembali ke San Siro dari LA Galaxy pada Januari.

Pemain berusia 38 tahun itu melengkapkan dua perlawanan berturut-dengan menjaringkan gol dengan membantu mencipta gol untuk  Franck Kessie pada minit ke-66.

Hebatnya, Milan melengkapkan kebangkitan mereka dengan gol ketiga dalam tempoh lima minit apabila Rafael Leao berjaya menewaskan Szczesny di depan gol.

Ante Rebic mempunyai peluang yang baik untuk menjadikannya 4-2 dengan perlawanan berbaki 12 minit, tetapi Szczesny berjaya mengeluarkan bola dengan kakinya.

Pemain antarabangsa Croatia itu mengesahkan tiga mata dua minit kemudian walaupun dengan gol liga ke-10 beliau musim ini. – AFP

See author's posts


Indeks Pendayaupayaan Pengguna KPDNHEP

ASAJAYA: Kementerian Perdagangan Dalam Negeri dan Hal Ehwal Pengguna (KPDNHEP) Sarawak memaklumkan Indek Pendayaupayaan Pengguna di negara ini berada di peringkat sederhana iaitu 63.1 peratus.

Timbalan Pengarah KPDNHEP, Mogan Arumugam berkata, indeks yang dicapai kini dikategorikan sebagai tahap sederhana.

“Ia menunjukkan pengguna di negara ini masih belum menghayati dan mempraktikan hak mereka sebagai pengguna.

“Pendidikan kepenggunaan giat diusahakan dalam apa jua medium penyebaran maklumat demi memastikan maklumat sampau kepada masyarakat,” katanya.

Beliau berkata demikian pada Seminar Memperkasa Pendidikan Pengguna Daerah Asajaya di Dewan Tan Sri Datuk Amar Haji Abang Ikhwan Zaini, Asajaya pada Isnin.

Beliau yang juga merangkap Ketua Pegawai Penguatkuasaaan Sarawak berkata, seminar yang dianjurkan itu merupakan salah satu usaha kementerian untuk memastikan pengguna mendapat pendidikan kepenggunaan yang sewajarnya terutama masyarakat di luar bandar.

“Masyarakat perlu menjadi pengguna berhemah, bermaklumat selain mempelajari kemahiran serta pengetahuan baharu mengubah tabiat dan amalan harian mereka.

“Program pendidikan kepenggunaan penting bagi mendidik pengguna membuat keputusan tepat dan pendidikan dapat memberi kesedaran serta perubahan gaya hidup pengguna,” ujarnya.

Katanya, KPDNHEP akan terus merangka program advokasi membabitkan setiap peringkat masyarakat bagi menangani isu kepenggunaan semasa dengan kerjasama pelbagai pihak.

Oleh JEAKQLEYN YACHO

See author's posts


Tolak tindakan jejas kestabilan politik – Muhyiddin

KUALA LUMPUR: Tan Sri Muhyiddin Yassin semalam menyeru rakyat menolak tindakan membuta tuli segelintir ahli politik yang sengaja mahu menjejaskan kestabilan politik dan pelan pemulihan ekonomi negara yang sedang dilaksanakan dengan baik pada masa ini.

Perdana Menteri berkata, apa yang perlu adalah sebuah kerajaan yang stabil dan teguh dengan sokongan rakyat, supaya lebih banyak inisiatif memulihkan ekonomi dan membantu rakyat dapat dilaksanakan dengan berkesan.

“Saya ingin mengajak saudara dan saudari sekalian supaya bersama-sama dengan saya dan rakan-rakan dalam Kerajaan Perikatan Nasional untuk mengemudi negara dalam keadaan kita masih berhadapan dengan krisis ekonomi dan kesihatan pada masa ini.

“Pengumuman yang saya buat pada hari ini menandakan Kerajaan Perikatan Nasional mendengar rintihan saudara dan saudari sekalian.“Kita cuba sedaya upaya untuk membantu rakyat menghadapi detik yang sukar ini,” katanya dalam pengumuman khas Kerangka Inisiatif Tambahan Khas (KITA PRIHATIN) yang disiarkan secara langsung semalam.

Sementara itu, Muhyiddin berharap rakyat kekal istiqamah dalam mengamalkan penjagaan kendiri dan sentiasa mematuhi prosedur operasi standard (SOP) yang ditetapkan kerajaan untuk memastikan semua pihak terlindung daripada wabak Covid-19.

“Selama  enam  bulan yang lepas telah kita harungi tempoh yang sukar. Alhamdulillah, kita masih dapat bertahan,” katanya.

Beliau berkat, setiap tindakan boleh menentukan bukan sahaja keselamatan diri sendiri tetapi juga keselamatan orang lain seperti anak-anak, ibu bapa, saudara mara, rakan-rakan serta masyarakat sekeliling.

Jelas Perdana Menteri, Covid-19 dan kesan wabak itu ke atas kehidupan manusia tidak membezakan antara kaum, agama atau fahaman politik kerana semua pihak terkesan dengannya tanpa ada yang terkecuali.

“Kita tidak boleh mengharapkan bantuan dari luar kerana negara-negara lain juga sedang bergelut menyelesaikan masalah mereka sendiri. Kita hanya dapat bergantung kepada sesama kita dalam sebuah keluarga besar rakyat Malaysia. Semangat ‘kekitaan’ inilah yang kita mahukan. Bak ungkapan yang sering diucapkan, ‘Kita Jaga Kita’.

“Saya yakin dan percaya kepada kekuatan semangat kita sebagai rakyat Malaysia. Marilah kita bersama-sama mendoakan kemakmuran negara kita dan kesejahteraan seluruh rakyat,” katanya. – Bernama

See author's posts


Dana RTP percepat pelaksanaan projek

SARIKEI: Peruntukan Program Tranformasi Luar Bandar (RTP) dari Kerajaan Sarawak berupaya mempercepatkan pelaksanaan projek yang diperlukan oleh rakyat.

Pengerusi Parti Rakyat Bersatu Sarawak (SUPP) cawangan Sarikei, Dato’ Sri Huang Tiong Sii berkata, Kerajaan Sarawak memperuntukkan dana besar untuk pembangunan prasarana dan pendidikan sekolah.

“Ketika ini Kerajaan Sarawak sedang giat melaksanakan projek pembinaan jalan dari Sarikei menuju ke Tanjung Manis, projek agro, pusat pengumpulan hasil pertanian dan lain-lain lagi.

“Tidak cukup dengan itu, pelaksanaan pelbagai projek pembangunan baharu di kawasan ini membuktikan komitmen padu kerajaan dalam menyediakan kemudahan untuk penduduk setempat,” katanya.

Beliau berkata demikian ketika berucap di Majlis Pemimpin Bersama Rakyat di Dewan Sentral Sarikei, malam kelmarin.

Huang yang juga merupakan Ahli Dewan Undangan Negeri (ADUN) Repok ketika mengulas tentang kepimpinan Ketua Menteri, Datuk Patinggi Abang Johari Tun Openg,  berkata bahawa Abang Johari adalah seorang pemimpin yang berpandangan jauh dan berwibawa.

“Apa yang kita lihat hari ini, Sarikei semakin maju dan membangun di bawah pimpinan Abang Jo.

“Pelaksanaan pelbagai projek pembangunan baharu di kawasan ini membuktikan komitmen padu Kerajaan Sarawak dalam menyediakan kemudahan untuk penduduk setempat,” ujarnya.

Dalam pada itu, katanya, sebagai wakil rakyat, beliau tetap akan berusaha memohon peruntukan untuk melaksanakan pelbagai projek rakyat di DUN Repok termasuk menaiktarafkan prasarana gereja, tokong dan lain-lain lagi.

“Pada masa yang sama, saya juga tetap meneruskan tradisi menyumbang katil boleh laras dan peralatan persekolahan termasuk pakaian seragam bagi membantu meringankan beban mereka yang kurang berkemampuan.

“Saya amat mengutamakan pendidikan dan akan terus membantu atas kapasiti saya sebagai wakil rakyat.

“Sehubungan itu, saya berharap semua pihak perlu mengukuhkan kerjasama dan apa yang paling penting, kita mesti kekal bersatu bagi memastikan parti GPS terus kukuh,” katanya lagi.

Turut hadir di majlis tersebut ialah Temenggong Lau Hieng Ping, Pengerusi Majlis, Tuai Rumah Pitre Ambit Tayup merangkap Penyelaras Zon D dan ahli-ahli SUPP Cawangan Sarikei.

Oleh Earl Anek

See author's posts


Memperkasa industri binaan dengan Kecerdasan Pintar

HAINI DARANI

Industri pembinaan negara sekarang ini sedang bertatih ke arah konsep digital seiring dengan letusan Revolusi Perindustrian 4.0 (IR4.0), selain memenuhi agenda Program Transformasi Industri Pembinaan (CITP) untuk mengubah sektor ini menjadi produktif, mampan, kompetitif serta berkualiti.

Apabila menyebut tentang konsep digital, maka Kecerdasan Buatan (AI) menjadi kunci utama untuk diterapkan di dalam pelan kerana potensinya cukup besar untuk mengubah senario industri pembinaan negara.

Di seluruh dunia, pemain industri pembinaan berlumba-lumba untuk mendapatkan teknologi terbaik bagi membantu menangani cabaran-cabaran di tapak projek, seterusnya untuk mendapatkan hasil yang lebih baik.

“AI adalah teknologi yang memanfaatkan ‘mesin-mesin pintar’ untuk menyamai fungsi kerja manusia dan seterusnya mengambil alih kerja yang selama ini dilakukan oleh manusia,” kata Pensyarah Kanan Jabatan Kejuruteraan Elektrikal dan Komputer, Curtin Malaysia, Ir. Dr. Wong Wei Kit.

Contoh terbaik AI kata beliau adalah Pemodelan Bangunan Bermaklumat (BIM) yang boleh dimanfaatkan untuk banyak aspek seperti keselamatan, kualiti, penjimatan kos dan sebagainya di dalam satu-satu projek pembinaan.

Mengulas lanjut tentang gunapakai AI di dalam industri pembinan negara, beliau berkata  keperluan untuk mendigitalkan hampir semua aspek memang baik dalam jangka panjang bila mana maklumat boleh diperolehi hanya dengan ‘click’ pada papan kekunci.

Justeru tambah Dr. Wong, pihak kerajaan perlu giat mempromosikan gunapakai AI dalam kalangan pemain industri binaan serta menjadi perintis kepada adaptasi AI.

“Jika ingin menerapkan AI di dalam bidang pembinaan di negara ini, ia harus bermula dengan Jabatan Kerja Raya (JKR),” kata Dr. Wong.

Menurut beliau, selaku agensi kerajaan yang menerajui projek-projek awam di negara ini, JKR perlu menggunapakai AI terlebih dahulu, terutama di dalam projek-projek berimpak tinggi,” kata beliau.

Beliau memberi contoh projek MRT di Lembah Kelang oleh Syarikat Gamuda yang menggunapakai teknologi dron bagi melaporkan kemajuan terkini projek kepada orang awam.

“Disebabkan projek berkenaan memerlukan keyakinan awam serta mempunyai tempoh penyiapan yang ketat, gunapakai AI diperlukan bagi memudahkan banyak kerja. Banyak pihak memperolehi manfaat daripadanya,” tambah beliau.

Dengan menjadikan kajian kes ini sebagai rujukan, Dr. Wong melihat kemungkinan untuk bermula dengan projek seperti ini di Sarawak dengan memanfaatkan AI.

“Projek bernilai tinggi seperti Autonomous Rapid Transit (ART) Sarawak mungkin satu permulaan yang baik untuk menggunapakai AI, dari aspek perancangan hingga pelaksanaannya nanti.,” kata Dr. Wong.

Malah tambahnya, projek Lebuh Raya Pan Borneo yang masih dalam proses penyiapan sekarang ini, boleh dipendekkan tempoh pelaksanaannya jika menggunapakai AI di dalam pelbagai urusan projek.

TINGKAT KESEDARAN

Merintis gunapakai AI amat penting kerana sebahagian besar pemain industri pembinaan di negara ini masih belum mempunyai kesedaran tinggi tentang apa yang boleh mereka lakukan dengan ‘perkhidmatan digital bangunan’.

“Kebanyakannya masih selesa dengan sistem lakaran/maklumat  masih lagi menggunakan sistem konvensional.

“Bagi pemaju berskala kecil pula, setiap urusan mereka adalah ‘straightforward’.  Justeru kelebihan AI tidak ketara bagi mereka,” tambah beliau.

Dr. Wong tidak menafikan kos gunapakai AI amat tinggi, selain beberapa kekangan lain yang boleh membantutkan usaha penerapan AI dalam industri pembinaan jika tidak ditangani secepatnya.

Antara aspek yang mungkin menjengkelkan para pemain industri tentang AI adalah lesen perisian yang agak mahal, misalnya lesen perisian BIM. Malah isu ini boleh mengehadkan aplikasi AI jika tiada tindakan segera diambil.

Melatih penggendali AI seperti BIM juga satu faktor yang boleh menjadi kekangan.  Sebagai contoh, copy writers dan kerani data sekarang semakin diperlukan bagi memproses jutaan imej bagi melatih aplikasi yang ada .

Persoalannya kata beliau, sepantas mana negara ini dapat mewujudkan kerja-kerja baharu walaupun yang nyata, AI memang mewujudkan bidang-bidang kerja baharu.

Cabaran utama AI ialah mendidik para pemain industri dan mewujudkan kerja bernilai tinggi selepas AI mengambil alih tugas manusia.

SUMBANGAN CURTIN MALAYSIA

Di dalam aspek ini kata beliau, Curtin Malaysia turut memainkan peranannya untuk mempromosikan AI di negara ini dengan menjadi hab melahirkan tenaga kerja yang seiring dengan tuntutan IR 4.0.

Di institusi ini, para pelajar dilatih tentang kompetensi di dalam bidang-bidang seperti Internet of Things (IoT), Big Data, Cloud, mesin dan sebagainya.

Malah kampus terbesar cawangan universiti Australia ini mempunyai Computational Intellligence Center (CIC) bagi kegunaan membuat dana analitik, dengan salah satu matlamatnya untuk melatih bakal tenaga kerja baharu di dalam bidang AI.

See author's posts


Keputusan legakan ramai –  Awang Din

CONNIE CHIENG

KUCHING: Ia pasti menjadi satu kelegaan berikutan pengumuman mulai
sekarang, dua orang ahli keluarga dibenarkan untuk keluar bersama di dalam
sebuah kereta.

Ketua polis daerah Kuching, Penolong Pesuruhjaya Polis (ACP) Awang Din
Awang Gani apabila dihubungi Utusan Sarawak mengesahkan pengumuman tersebut.

Peraturan Kawalan Pergerakan (PKP) yang bermula sejak 18 Mac cuma
membenarkan ketua keluarga sahaja untuk keluar membeli barangan keperluan dan
makanan dan ini menyebabkan ramai yang kecewa dengan peraturan itu.

Fasa keempat PKP bermula pada rabu (29 April) dan menurut warta persekutuan
terkini yang diwartakan pada 28 April, ketua keluarga boleh ditemani oleh
seorang ahli keluarga yang tinggal serumah terutamanya untuk tujuan mendapatkan
khidmat perubatan dan kesihatan.

Untuk membeli barangan keperluan harian, individu tidak dibenarkan untuk
diiringi oleh sesiapa.

Peraturan-Peraturan Pencegahan dan Pengawalan Penyakit Berjangkit
(Langkah-Langkah di Dalam Kawasan Tempatan Jangkitan) 2020 yang terkini
ditandatangani oleh Menteri Kesihatan, Datuk Seri Dr. Adham Baba yang
menerangkan PKP dilanjutkan dari 29 April hingga 12 May.

Bagi mereka yang ingin bergerak dari satu kawasan ke kawasan yang lain, ia
hanya boleh dilakukan dengan kebenaran bertulis daripada polis.

See author's posts


Sarawak belum buat keputusan

DATO Sri Abdul Karim Rahman Hamzah

KUCHING: Kerajaan Sarawak masih belum membuat keputusan berhubung cadangan Majlis Pemulihan Negara (MPN) untuk membuka semula sempadan negara sepenuhnya pada 1 Mac depan.

Bagaimanapun, Menteri Pelancongan, Industri Kreatif dan Seni Persembahan Sarawak, Dato Sri Abdul Karim Rahman Hamzah berkata ini adalah masa yang sesuai untuk membuka sempadan memandangkan banyak negara telah berbuat demikian.

“Banyak negara telah membuka sempadan antarabangsa mereka. Jika kita tidak mengikut, kita akan menghadapi masalah. Oleh itu, saya mengalu-alukan sepenuhnya cadangan MPN dan tanpa kuarantin wajib dikenakan,” katanya pada sidang media  selepas mempengerusikan mesyuarat Sarawak X-Tive 2022 di Kuching, semalam.

Tambahnya, jika sempadan dibuka, rakyat Sarawak tidak perlu khuatir memandangkan mereka telah divaksinasi termasuk mendapat suntikan penggalak.

“Selagi sudah divaksinasi, kita tidak perlu bimbang.  Apa yang penting ialah ialah mesti mematuhi semua Prosedur Operasi Standard (SOP),” ujarnya.

Dalam pada itu, beliau turut menyokong keperluan untuk terus menggunakan borang pengisytiharan e-Kesihatan kerana borang itu boleh diluluskan dalam talian dengan segera.

“Namun, saya sangat tidak bersetuju Sarawak mewajibkan pelawat mengemukakan permohonan melalui EnterSarawak.  Ini kerana, EnterSarawak diproses secara manual yang mana Jawatankuasa Pengurusan Bencana Negeri (JPBN) Sarawak menerima sehingga beribu-ribu permohonan setiap hari.  Dengan hanya beberapa kakitangan yang tersedia untuk memproses, mereka tidak dapat mengatasinya sehingga menyebabkan permohonan menjadi lambat,” katanya lagi.

Oleh NUR AIN OTSMAN

See author's posts


Dzeko berdepan Salah

EDIN Dzeko (kiri) dan Mohamed Salah bermain bersama selama dua musim di Roma. • Foto AFP

EDIN Dzeko akan turun ke padang di San Siro bersama rakan lama Mohamed Salah apabila Inter Milan menentang Liverpool dalam pusingan kedua Liga Juara-Juara UEFA pada Khamis, mengingatkan kekacauan yang pernah dicetuskan pasangan itu ketika bersama di Roma.

Selepas bersama Chelsea dan tanda-tanda yang menjanjikan di Fiorentina, karier Salah benar-benar mula berkembang selepas dia tiba di ibu negara Itali pada 2015.

Setelah memantapkan diri mereka sebagai rakan penyerang di bawah Luciano Spalletti, Dzeko dan Salah berjaya menjaringkan 58 gol dalam semua pertandingan pada 2016-17 dan membantu Roma menduduki tempat kedua dalam Serie A Itali apabila Francesco Totti yang semakin tua telah diketepikan.

Persembahan Salah yang tidak konsisten tetapi ada kalanya tidak dapat dihalang menyebabkan dia berpindah ke Merseyside, di mana di bawah Jurgen Klopp dia pantas menjadi antara yang terbaik di dunia, dengan harga yang kini kelihatan sedikit sebanyak 50 juta euro.

“Saya mesti katakan, dalam beberapa cara, saya membantu Momo menjadi seperti sekarang,” kata Dzeko dalam satu wawancara yang diterbitkan oleh Daily Mail minggu lalu.

“Kami mempunyai masa yang hebat bersama-sama di Rom… Saya sangat gembira untuknya, seorang lelaki yang hebat yang layak mendapat segala yang dia capai.”

Dzeko kelihatan seperti pemain yang dilahirkan semula sejak berpindah ke utara dari Roma pada musim panas, dan telah mendapat perhatian peminat Inter sehingga mereka melupakan Romelu Lukaku, orang penting di sebalik kejayaan liga musim lalu.

Temu bual Lukaku yang kini terkenal dengan Sky Sport Italia disambut dengan sedikit daripada penyokong Inter.

Kurang prolifik berbanding Lukaku, Dzeko bagaimanapun telah menjaringkan 14 gol dalam semua pertandingan dan sering muncul apabila diperlukan

– Dzeko menakluki Milan –

Gol penyamaan beliau dalam pertembungan kejuaraan di Napoli, Sabtu lepas memastikan Inter, berada satu mata di belakang pendahulu baharu AC Milan tetapi dengan permainan dalam tangan, masih memegang kelebihan dalam perlumbaan untuk merebut mahkota liga walaupun hampir dimalukan dalam separuh masa pertama di Stadio Diego Armando Maradona.

Ianya dua gol beliau ketika menentang Shakhtar Donetsk yang memastikan tempat Inter dalam pusingan kedua dengan baki satu perlawanan, membawa Inter ke peringkat kalah mati buat kali pertama dalam tempoh sedekad.

Dzeko berkata dia tidak menjangka untuk berpindah apabila Jose Mourinho mengambil alih di Roma, dan ia adalah perpindahan yang disambut dengan sedikit keraguan di Milan selepas musim terakhir yang buruk di Roma yang juga termasuk pertengkaran umum dengan bekas jurulatih Paulo Fonseca.

Bagaimanapun, dia telah menambah dimensi baru kepada permainan Inter di bawah Simone Inzaghi, yang seperti Dzeko menghabiskan musim panas dengan peminat dalam membantah secara terbuka penjualan Lukaku dan Achraf Hakimi tetapi telah menambah baik pada apa yang diberikan oleh Antonio Conte yang mengutamakan Lukaku.

Inzaghi mempunyai skuad yang hampir sempurna untuk memilih kesebelasan utamanya selepas Alessandro Bastoni pulih daripada kecederaan buku lali, walaupun pemain tengah Itali, Nicolo Barella digantung untuk kedua-dua pertembungan pusingan kedua selepas dibuang padang dalam perlawanan terakhir kumpulan Inter di Real Madrid.

Satu-satunya persoalan sebenar ialah sama ada Lautaro Martinez atau Alexis Sanchez akan bermula di hadapan bersama Dzeko, yang akan berusaha untuk menewaskan penjaga gol Liverpool, Alisson Becker, yang merupakan tokoh penting dalam perjalanan Roma ke separuh akhir Liga Juara-Juara 2018 di mana mereka ditewaskan oleh pasukan The Reds diketuai oleh Salah.

Liverpool telah pun ke San Siro sekali musim ini, mudah menewaskan AC Milan dan menyingkirkan saingan tempatan Inter dari Eropah.

Tetapi Dzeko tidak fikir jurang antara pasukan teratas Itali dan pemain terbaik Eropah adalah sebesar yang kelihatan seperti perlawanan itu.

“Kami bermain dua perlawanan sama rata dengan Real Madrid, kami sepatutnya memenangi perlawanan pertama tetapi kami tidak berada pada tahap seperti sekarang,” Dzeko baru-baru ini memberitahu Corriere Della Sera.

“Liverpool adalah pasukan yang bagus, mereka boleh ditewaskan tetapi mereka juga boleh menjjaringkan lima gol melepasi anda. Kami akan mencubanya.” – AFP

See author's posts


Lelaki dijatuhi hukuman beri pinjam wang tanpa lesen

SIBU: Seorang lelaki dijatuhi hukuman denda RM5,000 atau penjara tiga bulan oleh Mahkamah Majistret di sini hari ini atas pertuduhan memberi pinjam wang tanpa lesen.

Timbalan Pendaftar Kanan Jessica Lee menjatuhkan hukuman itu setelah mendengar serta menerima pengakuan bersalah tertuduh, Chia Kai Lun, selepas pertuduhan dibacakan terhadapnya oleh jurubahasa mahkamah dalam bahasa Mandarin.

Berdasarkan pertuduhan, Chia didakwa membantu seorang pemberi pinjam wang dikenali sebagai ‘Ah Keong’ yang masih bebas, menjalankan perniagaan memberi pinjaman wang tanpa lesen antara 10 Februari dan 18 Februari 2023 di sebuah rumah di Jalan Tun Ahmad Zaidi Adruce 24B1.

Sehubugan itu, tertuduh yang berasal dari Selangor telah melakukan kesalahan mengikut Seksyen 29AA(1) Akta Pemberi Pinjam Wang 1951, yang membawa hukuman penjara tidak lebih dua tahun atau denda tidak lebih RM20,000 atau kedua-duanya sekali jika sabit kesalahan.

Mengikut fakta kes, pada awal Februari 2023, pengadu yang juga seorang pemilik restoran telah menerima panggilan telefon yang menawarkan pinjaman wang peribadi.

Pengadu telah bersetuju untuk membuat pinjaman yang ditawarkan bagi pusingan modal perniagaannya dan membuat pinjaman berjumlah RM65,000.

Pengadu bagaimanapun hanya menerima wang berjumlah RM39,750 daripada pinjaman berjumlah RM65,000 itu, selain terpaksa membayar sebanyak RM130,500 bagi pinjaman tersebut.

Bayaran sebanyak RM65,000 telah dilangsaikan ke atas semua pinjaman wang yang dibuat, namun pengadu masih menerima panggilan untuk melangsaikan wang yang dipinjamnya itu.

Tertuduh yang diwakili peguam Ben Lau dibebaskan setelah membayar denda yang dikenakan.

Oleh AKUN GIMAN

See author's posts


24.62 juta penutup mulut, hidung diedar kepada rakyat

PUTRAJAYA: Sebanyak
24.62 juta penutup mulut dan hidung kini dalam proses pengedaran kepada setiap
rakyat secara percuma di seluruh negara, kata Menteri Kanan (Kluster
Keselamatan) Datuk Seri Ismail Sabri Yaakob.

Beliau yang juga
Menteri Pertahanan berkata, sebanyak empat keping penutup muka akan diagihkan
kepada setiap isi rumah.

Beliau berkata, tugas
pengedaran akan diselia Angkatan Pertahanan Awam Malaysia (APM) kepada Majlis
Keselamatan Negeri, sebelum diedar ke daerah-daerah melalui Jawatankuasa Pengurusan
Bencana Daerah.

“Dari sini ia
akan diagih rumah ke rumah oleh petugas barisan hadapan di daerah.

“Untuk Sabah, Sarawak dan Labuan, ia akan dihantar melalui penerbangan khas Tentera Udara Diraja Malaysia pada Jumaat ini, selepas itu akan diagih ke peringkat daerah dan seterusnya ke rumah-rumah,”  katanya pada sidang media harian nya di sini semalam.

Ismail Sabri yang
juga Menteri Pertahanan berkata, ada daerah telah pun menerima penutup mulut
dan hidung dan pengedarannya dijangka dilakukan dalam tempoh terdekat.

Beliau turut menasihatkan hanya mereka yang bergejala perlu memakai penutup mulut dan hidung ketika keluar dari rumah seperti yang disarankan oleh Kementerian Kesihatan (KKM).

Pada masa yang sama
Ismail Sabri sekali lagi menegaskan bahawa kesemua penutup   yang diagihkan itu, dibeli oleh kerajaan dan
bukannya disumbangkan oleh mana-mana negara.

Perdana Menteri Tan Sri Muhyiddin Yassin sebelum ini mengumumkan pemberian penutup mulut dan hidung   secara percuma kepada rakyat di negara ini berikutan permintaan yang tinggi sehingga sukar untuk mendapatkannya di pasaran. Berikutan itu, kerajaan mengimport sebanyak 10 juta penutup itu untuk diagihkan kepada rakyat. – BERNAMA

See author's posts


City tangguh hajat The Reds

MANCHESTER City berjaya mencatat kemenangan pertama selepas Liga Perdana Inggeris (EPL) kembali bersambung dengan menumpaskan Arsenal yang beraksi 10 pemain 3-0 di Etihad.

Saingan utama England itu kembali dengan melakukan pasukan, pemain dan pengadil menyertai protes ke atas isu perkauman.

Pemain kedua-dua pasukan bersama-sama melutut sebelum melakukan sepak mula, termasuk ketika aksi antara Aston Villa dan Sheffield United pada perlawanan pertama selepas 100 hari liga terhenti akibat Covid-19.

“Saya sangat malu dengan apa orang kulit putih lakukan terhadap orang kulit hitam. Kita harus lakukan banyak perkara ke atas orang kulit hitam, yang mana kita tidak berbuat apa-apa sebelum ini,” kata Pengurus City, Pep Guardiola.

Kemenangan City merapatkan jurang dengan Liverpool yang berada di tangga teratas selepas dibezakan 22 mata dan ini bermakna The Reds masih belum selamat diiktiraf sebagai juara ketika berdepan Everton bagi aksi seteru Merseyside Ahad ini.

“Kami jangkakan perlawanan akan menjadi aneh. Selepas 10 minit kami dapat menyesuaikan diri,” kata Raheem Sterling.

Ketika City sudah mula mendapat sentuhan mereka, Arsenal pula terganggu dengan dua kecederaan awal.

Pengurus Arsenal, Mikel Arteta membuat percaturan berani ketika kembali ke Etihad, di mana beliau menghabiskan masa tiga tahun setengah sebagai pembantu Guardiola.

Pengurus kelahiran Sepanyol itu meletakkan Alexandre Lacazatte, Nicolas Pepe dan David Luiz di bangku simpanan, sementara Mesut Ozil tidak berada dalam skuad walaupun peraturan sementara membenarkan sembilan pemain simpanan boleh disenaraikan.

Bagaimanapun, perancangan Arteta terganggu selepas 20 minit perlawanan berlangsung apabila Granit Xhaka dan Pablo Mari terpaksa dikeluarkan akibat kecederaan.

“Semuanya serba tidak menjadi bermula di minit pertama lagi apabila Granit mengalami kecederaan,” kata Arteta.

Sterling memecah kebuntuan sebelum rehat apabila Luiz gagal mematahkan hantaran lintang Kevid De Bruyne dan ia adalah gol pertama pemain antarabangsa England itu pada tahun ini.

Lima minit separuh masa kedua berlangsung tugas Arsenal menjadi semakin sukar apabila Luiz menjatuhkan Riyad Mahrez dalam petak penalti dan dia dilayangkan kad merah.

De Brune tenang menyempurnakan sepakan penalti menumpaskan penjaga gol Arsenal, Bernd Leno dan gol ketiga City hadir melalui pemain gantian, Phil Foden pada masa kecederaan.

Bagaimanapun, kemenangan City terpaksa dibayar dengan harga mahal apabila pertahanan Eric Garcia terpaksa diusung keluar selepas berlanggar dengan penjaga gol sendiri, Ederson.

“Dia sedar, ia satu petanda bagus tapi dia perlu berehat panjang,” kata Guardiola mengenai keadaan Garcia.

Kekalahan Arsenal 0-3 kepada Manchester City dalam aksi Liga Perdana Inggeris (EPL) awal pagi semalam menyebabkan Hector Bellerin terlepas untuk menanam 3,000 pokok pertama bagi kempen alam sekitar.

Pertahanan The Gunners itu sebelum ini berjanji untuk menanam 3,000 pokok setiap kali pasukannya mencatat kemenangan bagi baki saingan liga musim ini.

“Setiap kali kami mencatat kemenangan bagi baki saingan musim ini saya akan menanam 3,000 batang pokok bagi membantu perubahan iklim. Ini berkaitan dengan isu masalah pelepasan karbon yang kita alami sekarang,” katanya dalam media sosial, Twitter.

Bellerin bekerjasama dengan pertubuhan bukan berasaskan keuntungan, One Tree Planted yang menganjurkan projek penanaman semula pokok dan meningkatkan kesedaran peranan penting yang dimainkan tumbuhan dalam mengatur iklim serta ekosistem bumi.

Pokok berkenaan akan ditanam di hutan hujan Amazon yang sentiasa diancam dengan isu pembalakan.

Data daripada penyelidikan ruang angkasa kerajaan INPE menunjukkan dari Januari hingga Mei penebangan hutan di Amazon, Brazil meningkat 34 peratus berbanding dengan tahun lalu.

“Saya sangat berminat dengan melakukan sesuatu yang positif untuk generasi akan datang. Kita memerlukan tempat yang sihat untuk melakukan aktiviti luar dan kepelbagaian biodiversiti dapat berkembang maju.

“Terima kasi sokongan dari pasukan dan peminat. Kita dapat menanam banyak pokok bersama-sama,” katanya yang berkongsi laman web mengumpul dana di https://bellerintrees.raisely.com.

See author's posts


KELUHURAN WARISAN YANG LUNTUR

Perlembagaan ialah undang-undang dasar pemerintahan negara. Dengan kata lain, Perlembagaan menentukan cara atau sistem pemerintahan sesebuah negara. Malaysia merupakan salah sebuah negara yang mengamalkan konsep konstitusionalisme, iaitu sistem atau prinsip pemerintahan berdasarkan perlembagaan.

Perlembagaan yang digubal, apabila negara memperoleh kemerdekaan daripada pemerintahan British, bertujuan untuk memastikan tadbir urus sebuah negara yang penduduknya terdiri daripada pelbagai latar kaum, budaya, amalan, dan adat resam mampu terlaksana dengan lancar dan harmoni. Lantaran itu, unsur-unsur tertentu yang dilihat sebagai komponen penting untuk memastikan kesefahaman, kesepaduan, kesepakatan, dan keharmonian, diberikan penekanan dan perhatian khusus.

Namun, dalam mendukung keluhuran Perlembagaan, tidak seharusnya wujud sikap dwistandard, apatah lagi dalam kalangan pemerintah, pentadbir, pendukung, dan pelaksana. Apa-apa jua perkara yang dimaktubkan dalam Perlembagaan Persekutuan harus dipertahankan tanpa ada sifat prejudis, terutama sekali dalam hal mempertahankan keluhuran empat unsur tradisi yang merupakan roh kontrak sosial yang menjadi faktor utama untuk menjamin kestabilan, keutuhan, permaufakatan, kesepaduan dan keharmonian senantiasa terpelihara.

Akan tetapi, sejak akhir-akhir ini terkesan sikap dwistandard dan ketidakselarasan sesetengah pihak mempertahankan keluhuran Perlembagaan. Kobar semangat begitu tinggi dan laungan patriotik untuk mendukung hal yang dimaktubkan dalam Perlembagaan lantang gemanya. Hujah diletakkan atas landasan menjaga kepentingan kaum yang majmuk sifatnya.  Pantang sahaja perkara yang ada hubung kait dengan kepentingan golongan ini dijentik.  Jika terjentik, pantas akan dipertahankan ‘bermatia-matian dengan membuat rujukan khusus kepada peruntukan yang tertera dalam Perlembagaan Persekutuan yang telah disepakati secara konsensus akan kandungannya.  Arena pertikaian akan terbuka luas dengan pelbagai aksi dan reaksi daripada golongan-golongan yang bertelagah.  Hal yang sedemikian, ada ketikanya, berlanjutan sehingga ke muka pengadilan untuk menegakkan ‘kebenaran’ berlandaskan secara terperinci kepada Perkara-perkara atau Fasal-fasal khusus dalam Perlembagaan berkenaan.

Tidak kurang juga wujud golongan tertentu yang secara terbuka mempertikaikan beberapa perkara dalam Perlembagaan Persekutuan yang dilihat sebagai tidak lagi relevan dalam konteks norma kehidupan hari ini. Lantaran, kedengaran agar dilakukan pindaan selaras dengan keperluan semasa, di samping menjaga kepentingan kumpulan atau golongan tertentu daripada teraniaya serta tertindas. Terlalu banyak isu sedemikian sifatnya, namun, untuk disenaraikan secara khusus, akan menimbulkan polemik di samping menyentuh sensitiviti golongan-golongan tertentu.

Ironinya, gema yang talun-menalun mempertahankan keluhuran warisan leluhur tidak sekalipun kedengaran apabila nasib bahasa Melayu diperkotakkatikkan secara terang-terangan. Pada hal, bahasa Melayu merupakan tonggak utama bagi memastikan tercapainya persefahaman antara kaum yang majmuk sifatnya ke arah menzahirkan impian untuk melahirkan suasana harmoni yang mampu menganjak kedudukan negara, waima dalam apa-apa jua ranah kehidupan sekalipun.  Malah, bahasa tidak lagi dilihat sebagai busana bangsa yang menonjolkan keperibadian, kewibawaan, keagungan serta kedaulatan sesebuah bangsa.  Bahasa hanya dilihat sebagai wahana komunikasi semata-mata dan tidak lebih daripada itu.  Lantaran itu, usaha ke arah mempertahankan kedaulatan bahasa tidak akan mendapat tempat dalam agenda urus tadbir negara secara keseluruhannya.

Demikianlah ceritera pilu pemartabatan bahasa sebuah bangsa merdeka yang terlakar dalam undang-undang dasar negara, sebuah warisan leluhur!

Cintailah Bahasa.

Lindungi diri, lindungi bangsa, lindungi negara!

See author's posts


PDRM tidak pandang ringan

KUALA LUMPUR: Polis Diraja Malaysia (PDRM) tidak sesekali memandang ringan berhubung maklumat diterima berkaitan kemasukan beramai-ramai rakyat negara jiran yang ingin membuat kekacauan ketika proses pengundian Pilihan Raya Negeri (PRN) Sabah, Sabtu ini.

Timbalan Ketua Polis Negara Datuk Seri Acryl Sani Abdullah Sani berkata, pihaknya sentiasa bersiap siaga dalam menghadapi apa jua kemungkinan.

“Polis sentiasa bersiap sedia bagi situasi PRN di Sabah ini dengan bantuan yang mencukupi termasuk  dari Bukit Aman sendiri yang mampu menangani apa jua insiden yang dijangka berlaku termasuk maklumat kemasukan rakyat negara jiran.

“Ia turut ditambah dengan bantuan daripada pasukan keselamatan lain seperti Angkatan Tentera Malaysia (ATM), Agensi Penguatkuasaan Maritim Malaysia (APMM), Rela  dan tidak lupa juga Kawasan Keselamatan Khas Pantai Timur Sabah (ESSCom) yang sentiasa bersedia memastikan keselamatan sebelum, semasa dan selepas pilihan raya Sabah,” katanya pada sidang media selepas menghadiri Perhimpunan Bulanan Semua Jabatan Peringkat Bukit Aman, di sini semalam.

Ahad lepas, Pesuruhjaya Polis Sabah Datuk Hazani Ghazali berkata pihaknya mendapat maklumat mengenai kemasukan besar-besaran rakyat dari negara jiran untuk membuat kekacauan pada hari pengundian PRN Sabah, Sabtu ini.

Sementara itu, Acryl Sani berkata jumlah pegawai dan anggota polis yang dihantar ke Sabah mencukupi setakat ini. – Bernama

See author's posts


Untung? mi semangkok RM1

TUMPAT: Zailani Ismail tidak kisah menjual makanan dan minuman di gerainya di Kampung Delima di sini hanya pada harga RM1 kerana dia percaya rezeki Allah SWT itu luas malah pengunjung ke kedainya juga tidak putus-putus.

Setelah kedainya yang menjual pelbagai hidangan sup seperti mi, kuetiau, makaroni dan bihun sup serta nasi air RM1 semangkuk  tular di media sosial tahun lepas, dia tidak menang tangan melayan pelanggan yang turut datang  dari luar Kelantan.

“Berita saya ini tular setelah disiarkan sebuah akhbar dan televisyen tempatan  dan selepas itulah rezeki kedai mee seriya (RM1) ini mendapat perhatian dan dikunjungi pengunjung … sejak itu juga rezeki saya menjual makanan dengan harga RM1 terus bertambah.

“Sebelum Perintah Kawalan Pergerakan (PKP) saya pernah menggaji seramai 11 pekerja apabila lebih 200 orang mengunjungi kedai saya setiap hari,” katanya kepada Bernama di sini semalam.

Zailani, 48, seorang penghidap penyakit kencing manis dan buah pinggang itu juga sama sekali tidak bercadang untuk menaikkan harga walaupun perniagaannya semakin maju, malah akan membuka beberapa cawangan tidak lama lagi.

Selain makanan, Zailani juga menjual beberapa minuman segera dengan harga yang sama dan ketika dikunjungi, kedainya dipenuhi pelanggan terutama kanak-kanak di sekitar kampung tersebut.

Selain itu, anak-anak Zailani yang lain juga turut menjual makanan ringan seperti sosej bakar juga pada harga RM1 secucuk.

Perniagaan yang menggunakan resipi tersendiri itu turut dibantu isteri Noraizah Awang, 50 dan seorang anaknya, Siti Aminah, 20 tahun.

“Saya sanggup berkongsi rahsia kepada mereka yang berminat untuk mengubah hidup walaupun menjual makanan dengan harga murah kerana saya percaya rezeki Allah SWT itu luas dengan cara bersedekah seperti ini,” katanya.

Seorang pelanggan, Muhammad Aidiel Asyraaf Zabidi, 23, dari Perak berkata, beliau pada mulanya tidak percaya dengan harga makanan itu.

“Bila saya datang dengan kawan barulah saya percaya dan rasanya pun sedap. Saya berdoa agar rezeki pak cik ini bertambah kerana dia tidak kedekut kerana di kedai lain harganya mungkin RM5 semangkuk,” katanya. – Bernama

See author's posts


Kapal terbakar, 9 anggota bomba dikejar ke hospital

FLORIDA: Sembilan anggota bomba yang terlibat memadam kebakaran sebuah kapal di Jacksonville, Florida, terpaksa dimasukkan ke hospital selepas berlaku letupan.Menurut pihak berkuasa, letupan berlaku kira-kira tiga jam selepas pihak bomba menerima panggilan pada jam 4.00 petang Khamis waktu tempatan, berhubung kebakaran kapal yang terjadi di Pulau Blount itu.Kejadian tersebut telah menyebabkan lapan anggota cedera dan seorang berdepan masalah akibat haba panas (heat exhaustion).Media tempatan melaporkan, kapal dari Norway itu membawa kereta lama dan terpakai dan dijadual meninggalkan Jacksonville.Lebih daripada 20 anak kapal yang berada di dalam kapal semasa kebakaran bagaimanapun berjaya menyelamatkan diri sebelum letupan berlakuHampir 150 anggota bomba dikerah memadam dan mengawal kebakaran dari luar kapal berkenaan.-AFP

See author's posts


PENGHARAMAN MEROKOK MENDAPAT SOKONGAN

PELAN Kementerian Kesihatan Malaysia (KKM) untuk mengharam penjualan rokok serta semua produk berkaitan merokok terhadap warganegara yang lahir selepas 2005 amat dialu-alukan.

Demikian reaksi masyarakat umum selepas Menteri Kesihatan Malaysia, Khairy Jamaluddin menyatakan dalam kenyataannya yang dikeluarkan sempena Hari Kanser Sedunia pada Jumaat (4 Februari) lepas yang KKM sedang mengkaji pelaksanaan pengharaman serta peruntukan-peruntukan berkaitan dalam Akta Kawalan Tembakau dan Merokok untuk dibentangkan dalam Parlimen.

Di Kuching Society for Cancer Advocacy and Awareness (SCAN), melalui presidennya, Sew Boon Lui, telah menyokong bahawa tindakan KKM itu berupaya mengurangkan kematian akibat kanser dalam masa akan datang.

Menurut SCAN, 27 peratus daripada kematian kanser di dunia adalah berkaitan akibat penggunaan tembakau dan alkohol. Di Malaysia pula, tambahnya, 90 peratus daripada perokok bermula sebelum usia 18 tahun.

Malah, Sew yakin, kemudian nanti, apabila usaha awal itu berjaya, pengharaman merokok secara umumnya dapat dijadikan realiti.

Kerajaan sepatutnya bertindak tegas dalam pengharaman merokok di tempat awam, terutama sekali di tempat-tempat makan.

SCAN juga menyarankan agar semua perokok yang ada berhentilah merokok, sambil juga menyarankan agar pendidikan tentang kesedaran mengenai bahaya kanser diperhebatkan pada semua peringkat.

Kanser, atau barah, adalah penyakit nombor dua paling bahaya selepas penyakit jantung.

Sejak 4 Februari 2000 semasa Persidangan Kanser Sedunia  yang diadakan di Paris, Union of International Cancer Control (UICC) telah mengisytiharkan tarikh 4 Februari setiap tahun sebagai Hari Kanser Sedunia.

Di Sarawak, gerakan itu mendapat sokongan padu pihak kerajaan yang berhasrat untuk membina sebuah Pusat Jantung Sarawak. Baru-baru ini kerajaan Sarawak telah menerima peralatan pengesan Tomografi Berkomputer Pelepasan Foton Tunggal (SPECT) Siemens yang berongkos RM11.63 juta. Ini bukti jelas sokongan terhadap perkhidmatan bantuan kanser sebagai iltizam yang bersungguh-sungguh.

Harus disedari dan diterima hakikat bahawa rawatan kanser amat mahal dan majoriti besar rakyat Malaysia tidak mampu untuk mendapatkannya walaupun dibantu oleh liputan insurans.

Bagi Sarawak, walaupun ada dalam kalangan pakar perubatan kita memiliki kepakaran dalam mengendali penyakit kanser, tanpa kemudahan-kemudahan yang dapat diperolehi secara tempatan, kos untuk mendapatkan rawatan ke Semenanjung Malaysia mahupun ke Singapura sudah pasti memakan belanja yang amat mahal dan tidak praktikal untuk dicapai oleh semua pihak.

Kita harus bertindak bijak agar tidak menyesal kemudian.

See author's posts


Pusat kitar semula di BDC tidak selamat dikunjungi orang awam

KUCHING: Insiden perebutan barangan kitar semula atau guna semula dalam kalangan pemungut yang semakin ‘mengganas’ sekali gus mewujudkan persekitaran tidak selamat kepada orang awam yang hanya ingin melakukan kebaikan.

Pembantu Khas kepada Ahli Parlimen Stampin Chong Chieng Jen, Michael Kong Feng Nian berkata, pihak berkuasa seolah-olah lepas tangan dalam pengendalian pusat kitar semula yang terletak di BDC di sini sehingga mengakibatkan tempat berkenaan tidak selamat untuk dikunjungi orang awam yang hendak meletakkan barangan kitar semula atau guna semula .

Kong berkata terdapat beberapa pusat kitar semula yang dibina oleh majlis bandaraya dan salah satunya di BDC.

“Tujuan utama pusat tersebut dibina adalah untuk orang ramai membuang barangan yang boleh dikitar semula atau boleh guna semula demi melindungi alam sekitar.

“Terdapat sekumpulan pemungut yang akan duduk di hadapan pusat itu dan mengumpul barangan yang boleh dikitar semula atau boleh guna semula daripada orang awam. Barangan yang boleh digunakan dan boleh dijual akan disimpan oleh mereka dan selebihnya akan ditinggalkan di pusat,” jelasnya.

Pada masa ini, Kong berkata pusat kitar semula di BDC diuruskan oleh Persatuan Pencinta Kitar Semula Taman BDC yang mana Wilfred Yap adalah penasihat undang-undang mereka.

Susulan kejadian itu, nyata Persatuan Pencinta Kitar Semula Taman BDC tidak dapat menguruskan pusat kitar semula dengan baik.

“Saya telah bertanya ramai orang di sekeliling yang bersetuju dengan idea kitar semula tetapi semua menyatakan ketidakberanian atas faktor keselamatan.

Justeru, menerusi beberapa insiden yang bukannya sekadar berlaku hari ini tetapi sejak sekian lama namun tidak diendahkan, sudah tiba masanya pihak majlis mengambil alih semula kawalan pusat tersebut daripada Pusat Kitar Semula BDC.

Tambahnya, dengan pengurusan yang lebih teratur dan persekitaran yg selamat, akan meningkatkan keyakinan orang awam untuk terus menyokong program dan aktiviti kitar semula ini.

Oleh Connie Chieng

See author's posts


Banjir di Bintulu semakin pulih, jumlah mangsa di PPS menurun

KUCHING, 2 Nov (Bernama) — Keadaan banjir di Bintulu, bandar yang terletak 620km utara dari sini terus beransur pulih dengan jumlah mangsa yang ditempatkan di pusat pemindahan sementara (PPS) di Stadium Muhibbah, menurun kepada 38 orang setakat 8.00 pagi tadi, berbanding 50 orang semalam.

Jawatankuasa Pengurusan Bencana (JPBN) Sarawak dalam laporan hariannya memaklumkan 12 mangsa telah dibenarkan pulang ke kediaman masing-masing malam tadi, sementara mangsa yang masih kekal terdiri daripada lapan keluarga membabitkan penduduk Kampung Kemunting dan Bukit Orang.

Banjir yang mulai melanda bandar itu sejak Isnin lepas susulan hujan lebat telah menenggelamkan beberapa kawasan rendah, mengakibatkan 77 mangsa dari 25 keluarga berlindung di PPS Dewan Suarah Bintulu.

Bagaimanapun, PPS berkenaan telah dipindahkan ke Stadium Muhibbah semalam ekoran Dewan Suarah Bintulu akan digunakan untuk proses persiapan bagi hari penamaan calon untuk Pilihan Raya Umum ke-15.– BERNAMA

See author's posts


Laluan Jalan Batang Maro-Paloh ditutup sementara

KUCHING: Jabatan Kerja Raya (JKR) Sarawak memaklumkan penutupan sementara Kilometer 13, Jalan Batang Maro-Paloh bermula hari ini sehingga tarikh yang akan dimaklumkan kelak.

Penutupan jalan sementara itu dilaksanakan bagi tujuan keselamatan pengguna jalan dan pada masa sama memberi laluan bagi kerja-kerja penyelenggaraan jalan yang akan dijalankan oleh pihak JKR Bahagian Betong.

Sehubungan dengan itu, pengguna jalan raya dinasihatkan untuk merancang perjalanan dengan menggunakan jalan raya alternatif (seperti dalam lakaran dilampirkan) buat sementara waktu kerja-kerja itu dilaksanakan.

Pihak JKR Bahagian Betong akan memaklumkan dari semasa ke semasa sekiranya terdapat perubahan tarikh, waktu atau kawasan yang terlibat dengan kerja-kerja penyelenggaraan.

Sekiranya terdapat sebarang aduan atau pertanyaan lanjut berkaitan aliran trafik di kawasan penyelenggaraan, sila berhubung dengan pejabat JKR Daerah Saratok di talian 083-436121 pada waktu pejabat.

Oleh NICKELYSON LAKUN

See author's posts


Malaysia alami ‘musim sejuk’ hingga Februari

KUALA LUMPUR: ‘Bahang’ Pilihan Raya Umum Ke-15 (PRU15) pada 19 November lalu, beransur hilang dan kini diganti dengan cuaca nyaman dan dingin, apabila purata suhu harian negara dilaporkan di antara 22 hingga 30 darjah Celsius.

Timbalan Ketua Pengarah (Strategik dan Teknikal) Jabatan Meteorologi Malaysia (MetMalaysia) Dr Mohd Hisham Mohd Anip, berkata fenomena cuaca sejuk itu dijangka berterusan hingga Februari tahun depan.

Katanya ia adalah susulan Monsun Timur Laut (MTL) yang membabitkan perubahan angin sejuk dari tanah besar China dan juga pembentukan awan hujan yang berterusan bermula awal November.

“Jadi apabila awan hujan banyak, dari segi pancaran matahari agak terlindung yang menyebabkan suhu akan lebih rendah berbanding tempoh masa yang lain,” katanya.

Ketika bertanya mengenai suhu terendah yang kemungkinan dialami negara, Mohd Hisham berkata kawasan tanah rata di pedalaman seperti di Kelantan, Pahang dan Perak akan menjadi lebih sejuk berbanding kawasan lain.

“Sebelum ini, suhu di kawasan pedalaman Kuala Krai, Kelantan pernah dicatat antara 17 dan 18 Celsius pada 2014. Jadi, berkemungkinan di kawasan tersebut boleh berlaku lagi (suhu serendah itu),” katanya.

Pakar Meteorologi Universiti Malaya, Prof Datuk Dr Azizan Abu Samah, berkata angin dari China itu memasuki Malaysia bermula awal November dan boleh menyebabkan suhu serendah 22 darjah Celsius.

“Perubahan angin monsun ini memang akan memberi kesan kepada suhu dan situasi ini akan turut dipengaruhi oleh geografi atau kedudukan sesebuah kawasan, sekiranya berada di tanah tinggi seperti Genting Highlands suhunya lagi sejuk,” katanya.

Beliau berkata cuaca dingin yang dirasai oleh rakyat Malaysia kini merupakan kesan peralihan angin MTL yang datang dari arah utara atau dikenali sebagai luruan monsun.

“Musim MTL ini memberi kesan kepada jumlah cahaya matahari yang diterima di Malaysia yang berkurang selain mendung dan hujan.

“Selain itu faktor sejuk yang dialami adalah berikutan angin Timur Laut yang dibawa dari Siberia,” katanya. – BERNAMA

See author's posts


Pusat Perkhidmatan Ulu Merapok pemangkin kemajuan

LAWAS: Pusat Perkhidmatan Ulu Merapok yang sedang rancak dalam pembinaan bakal menjadi pemangkin untuk menggerakkan pembangunan di kawasan Ulu Merapok, Lawas.

Timbalan Ketua Menteri, Datuk Amar Awang Tengah Ali Hasan berkata setakat ini fasa pertama projek berkenaan berjalan lancar dan dijangka dapat siap dalam tempoh 3 bulan lagi.

“Ini adalah peringkat fasa pertama dan kalau tidak disebabkan PKP, projek ini dijangka siap pada Oktober tahun ini,” ujarnya.

Beliau yang juga Menteri Pembangunan Bandar dan Sumber Asli II, Menteri Perdagangan Antarabangsa dan Industri, Terminal Perindustrian dan Pembangunan Usahawan Sarawak turut berkata perancangan bagi fasa kedua projek sudah dibuat, bagaimanapun perlu penelitian rapi sebelum dilaksanakan

Tambahnya lagi, pusat itu akan memberi peluang kepada penduduk setempat terlibat dalam perniagaan dan perusahaan tempatan, khususnya pertanian.

Awang Tengah menyatakan demikian kepada media selepas melakukan tinjauan projek tersebut di Kampung Bukit Puan, Ulu Merapok Lawas.

Projek bernilai RM9,696,924.00 itu bakal menyediakan prasarana lengkap untuk kemudahan awam seperti klinik, pasar dan gerai, padang selain menawarkan ruang pejabat pelbagai agensi digunakan secara bersama.

Turut hadir Ahli Dewan Undangan Negeri Batu Danau, Paulus Palu Gumbang, Timbalan Residen Bahagian Limbang, Sebi Abang, Pegawai Daerah Lawas, Ladin Atok dan Pegawai Daerah Limbang, Sufri Awang Said.

Oleh Adeng Edrus

See author's posts


Pembungkusan, penjenamaan menarik perlu – Len Talif

TANJUNG MANIS: Perusahaan Kecil dan Sederhana (PKS) memainkan peranan penting dalam mewujudkan peluang pekerjaan dan menambahkan pendapatan rakyat.

Timbalan Menteri Perancangan Bandar, Pentadbiran Tanah dan Alam Sekitar, Datuk Len Talif Salleh berkata ia juga berupaya menyumbang kepada pertumbuhan ekonomi negara termasuk di negeri ini.

“PKS mewakili 97.2 peratus daripada komuniti perniagaan termasuk perusahaan mikro, komuniti luar bandar, kumpulan B40, pembekal dan sebagainya,” katanya.

Beliau berkata demikian ketika berucap pada majlis perasmian Kursus Penjenamaan dan Pembungkusan Produk di Dewan Masyarakat Kampunh Jerijeh Baru, Tanjung Manis, sebentar tadi.

Perasmian dilakukan Timbalan Premier Sarawak, Datuk Amar Awang Tengah Ali Hasan.

Len Talif berkata, sejajar dengan usaha meningkatkan PKS, maka program diadakan untuk memberi ilmu keusahawanan kepada usahawan Tanjung Manis supaya lebih bersedia dan berdaya saing.

“Hari ini, usahawan kita diberi pendedahan akan kepentingan pembungkusan dan penjenamaan produk dan perkhidmatan mereka.

“Saya juga difahamkan bahawa peserta turut didedahkan dengan strategi untuk membuat pelanggan lebih mengenali jenama dan keunikan hasilan mereka berbanding pesaing lain dalam pasaran.

“Misalnya dari segi kaedah ‘packaging’ yang unik, menarik serta inovatif dengan kos yang rendah,” katanya.

Beliau berkata, pada masa sama, peserta juga diajar memahami garis panduan pelabelan dan persijilan sebagai pelengkap kepada sesuatu pembungkusan produk mahupun perkhidmatan.

“Teknik-teknik mampu menghasilkan pengiklanan produk yang lebih menarik dan trendy dengan hanya menggunakan aplikasi yang tersedia pada peranti masing-masing.

“Pendedahan seperti ini amat penting dan berguna untuk usahawan tempatan yang berhasrat untuk menceburkan diri dalam bidang perniagaan,” katanya.

Oleh EARL ANEK

See author's posts


Gempa Bumi di Turkiye: Pasukan SMART kedua tiba di Istanbul

ISTANBUL: Pasukan Mencari dan Menyelamat Khas Malaysia (SMART) kedua yang dihantar ke Turkiye semalam, selamat tiba di Lapangan Terbang Istanbul di sini pada 11.00 pagi, semalam (6.00 pagi waktu tempatan).

Ketibaan pasukan penyelamat kedua di bawah seliaan Agensi Pengurusan Bencana Negara (NADMA) itu disambut oleh Duta Besar Malaysia ke Turkiye Sazali Mustafa Kamal.

Pasukan yang merangkumi 72 anggota daripada SMART serta Jabatan Bomba dan Penyelamat Malaysia (JBPM) itu berlepas ke Turkiye tengah malam semalam (waktu Malaysia) menaiki penerbangan Turkish Airline untuk menyertai misi mencari dan menyelamat (SAR) mangsa gempa bumi di negara itu.

Turut menyertai pasukan berkenaan ialah tiga pengamal media iaitu dua petugas Pertubuhan Berita Nasional Malaysia (Bernama) dan jurukamera Radio Televisyen Malaysia (RTM).

Pasukan berkenaan kemudian dijadual akan menaiki penerbangan kedua ke Gaziantep yang terletak 1,136 kilometer dari Istanbul.

Pada 6 Februari lepas, Malaysia menghantar pasukan pertama SMART yang terdiri daripada pasukan perubatan daripada Kor Kesihatan Diraja (KKD) serta Unit K9 JBPM dan pasukan khas bahan kimia berbahaya (Hazmat) bagi membantu misi SAR gempa bumi di selatan Turkiye sebagai tanda solidariti.

Gempa bumi besar berukuran 7.8 pada skala Richter melanda selatan Turkiye dan barat laut Syria pada Isnin lepas telah meragut beribu nyawa di Turkiye dan Syria. Kesan gegaran gempa itu dilaporkan turut dirasai di Cyprus dan Lubnan.

Angka kematian akibat gempa bumi dahsyat di selatan Turkiye meningkat kepada sekurang-kurangnya 7,108 orang manakala jumlah mangsa yang cedera ialah 40,910 orang setakat ini.

Turkiye pada Selasa mengisytiharkan darurat selama tiga bulan di 10 wilayah iaitu Adana, Adıyaman, Diyarbakir, Gaziantep, Hatay, Kahramanmaras, Kilis, Malatya, Osmaniye dan Sanliurfa bagi memastikan misi SAR berjalan lancar. – Bernama

See author's posts


Lelaki didenda RM12,000 miliki diesel tanpa permit

SIBU: Seorang lelaki mengaku bersalah di Mahkamah Sesyen hari ini atas pertuduhan memiliki 400 liter minyak diesel tanpa kebenaran.

Winston Toh, 25, dikenakan hukuman denda RM12,000 atau penjara tiga bulan oleh hakim Marutin Pagan yang mendengar serta menerima pengakuan bersalah tertuduh.

Berdasarkan pertuduhan, Toh didakwa memiliki barang kawalan berjadual iaitu 400 liter minyak diesel tanpa kebenaran pada 11 Januari lepas, kira-kira 11.15 pagi di Markas Taktikal Polis Marin Wilayah 5, Jalan Lanang.

Sehubungan itu, tertuduh telah melakukan kesalahan di bawah Seksyen 21 Akta Kawalan Bekalan 1961 yang dibaca bersama Seksyen 34 Kanun Keseksaan.

Sabit kesalahan boleh dikenakan hukuman denda tidak lebih RM1 juta atau penjara tidak lebih tiga tahun atau kedua-duanya.

Bagi kesalahan kali kedua dan seterusnya, boleh dikenakan denda tidak lebih RM3 juta atau penjara tidak lebih lima tahun.

Toh dibenarkan bebas setelah membayar denda yang dikenakan.

Oleh AKUN GIMAN

See author's posts


BSN teruskan perkhidmatan menerusi bank bergerak

LAWAS: Penduduk tidak perlu bimbang akan penutupan sementara cawangan Bank Simpanan Nasional (BSN) berikutan akan ada perkhidmatan bank bergerak BSN bagi meneruskan urusan penduduk di sini.

Menurut kenyataan pihak BSN, perkhidmatan bank bergerak itu akan ditempatkan di Medan Niaga Lawas, beroperasi setiap Isnin dan Rabu bermula 10.00 pagi hingga 2.00 petang.

Segala urusan transaksi, pembukaan buku akaun, urusan kad ATM, kemas kini pengeluaran wang tunai dengan mesin merupakan perkhidmatan yang tersedia di bank bergerak ini bermula 15 Februari ini.

Penutupan sementara BSN Cawangan Lawas untuk penempatan ke lot premis kedai yang lebih selesa, selamat dan lokasi baharu relevan bagi menampung jumlah pelanggan.

Oleh ADENG EDRUS

See author's posts


Grab Malaysia perkenal program bantu peniaga

KUALA LUMPUR: Grab Malaysia memperkenalkan satu program untuk membantu peniaga-peniaga kecil menyesuaikan diri dengan peningkatan permintaan perkhidmatan penghantaran.

Program ‘GrabFood Small Business Programme’, katanya merangkumi tiga bidang utama — iaitu penyelesaian dalam talian, kempen pemasaran bagi mendorong lebih banyak permintaan dan keterlihatan di GrabFood, dan peluang pembelajaran serta kemajuan untuk perniagaan kecil.

Dalam satu kenyataan, syarikat itu berkata perniagaan kecil GrabFood boleh memiliki laman sesawang mereka sendiri dengan URL unik sebagai saluran jualan tambahan menerusi Grab Online Shop, yang dijadualkan dilancarkan pada Jun ini. Caj perkhidmatan 10 peratus bagi kedai dalam talian dikecualikan selama enam bulan.

Selain itu, Grab akan mengadakan promosi selama seminggu pada setiap bulan bagi mengetengahkan perniagaan-perniagaan kecil di dalam GrabFood.

“Lanjutan daripada PKP 3.0 di mana ‘dine-in’ tidak dibenarkan, Grab akan memulakan ‘GrabFood Small Business Week’ dengan promosi penghantaran percuma dari 25 Mei hingga 7 Jun, 2021, bagi membantu rakan peniaga meningkatkan keterlihatan dan pesanan mereka,” katanya.

Syarikat itu berkata program itu bertujuan untuk mendorong lebih banyak permintaan terhadap perniagaan kecil serta meningkatkan keterlihatan dengan meningkatkan trafik dan jualan perniagaan kecil.

Bagi melengkapkan perniagaan dengan ilmu pengetahuan serta maklumat, Grab akan menganjurkan siri webinar dengan topik-topik seperti bagaimana memaksimumkan keberadaan dalam talian dan menggunakan data sebagai maklumat bagi meningkatkan aliran trafik ke dalam kedai digital.

“Usaha ini adalah tepat pada masanya untuk menjadikan program #TechUntukSemua Grab lebih mudah dicapai dengan memperkasakan perniagaan kecil untuk mengakses peluang melalui ekonomi digital,” katanya.

Sementara itu Pengarah Urusan Grab Malaysia Sean Goh berkata pandemik telah menjejaskan perniagaan makanan kecil-kecilan, dan memberi gambaran mengenai keperluan mereka dalam usaha mendepani tempoh yang serba mencabar ini.

“Selain daripada itu, kajian juga menunjukkan bahawa para pengguna cenderung untuk terus menggunakan perkhidmatan digital pada masa hadapan, walaupun dalam dunia pasca pandemik.

“Oleh demikian, kami yakin teknologi dan keupayaan kami dapat memberikan penyelesaian jangka panjang kepada perniagaan kecil bagi membantu mereka memenuhi keperluan pengguna yang sentiasa berevolusi,” katanya. – Bernama

See author's posts


DUN: Sarawak beri penekanan pengajaran sains, bahasa Inggeris

KUCHING: Kerajaan Sarawak akan menyediakan RM1 juta khusus untuk pengajaran Sains dan Matematik dalam Bahasa Inggeris (Program Dwi Bahasa) pada 2023.

Premier Sarawak, Datuk Patinggi Tan Sri Abang Johari Tun Openg berkata Sarawak merupakan satu-satunya negeri yang yang melaksanakan sepenuhnya pengajaran Sains dan Matematik dalam Bahasa Inggeris (DLP Sarawak).

“Kita telah mengambil langkah berani ini untuk meningkatkan taraf bahasa Inggeris dan menyediakan asas yang kukuh dalam pendidikan Sains, Teknologi, Kejuruteraan dan Matematik (STEM) untuk pelajar bagi membolehkan mereka bersaing dalam arena global.

“Sejak 2019, kerajaan negeri telah membelanjakan lebih RM13 juta bagi memastikan program ini berjaya.

“Justeru, pada 2023, sejumlah RM1 juta akan disediakan untuk program ini,” katanya ketika membentangkan usul Belanjawan Sarawak 2023 pada sidang Dewan Undangan Negeri (DUN) hari ini.

Sementara itu, katanya kerajaan Sarawak turut menyediakan sejumlah RM28 juta untuk penubuhan institusi pembelajaran dan pusat sumber.

Katanya, ia bertujuan untuk penubuhan prasekolah baharu SeDidik di seluruh negeri terutamanya untuk menampung kanak-kanak daripada keluarga berpendapatan rendah dengan peruntukan RM20 juta.

Selain itu, ia juga merangkumi penubuhan pusat latihan automotif termaju dengan peruntukan RM7 juta, manakala RM1 juta akan dibelanjakan untuk penubuhan perpustakaan kampung di pekan-pekan kecil di Sarawak.

Abang Johari berkata, sejumlah RM8 juta akan disediakan untuk menampung perbelanjaan mengurus sekolah antarabangsa milik negeri yang sudah mula dibuka sejak April tahun ini.

“Sekolah antarabangsa kedua terletak di Batu 12, Jalan Kuching-Serian yang menelan belanja kira-kira RM58 juta dibiayai di bawah pembiayaan alternatif kini hampir siap dan dijangka mula beroperasi pada 2024.

“Tiga lagi sekolah antarabangsa yang terletak di Sibu, Miri dan Bintulu akan turut dibuka mulai 2025 dan seterusnya,” katanya.

Oleh RYNNA SHA’ERRA

See author's posts


Diesel, tangki bernilai lebih RM200,000 dirampas

MUKAH: Pihak polis telah merampas 44,000 liter diesel di kawasan sebuah syarikat persendirian di Jalan Sibu-Bintulu pada Selasa lalu.

Ketua Polis Daerah Mukah Deputi Superintenden Polis (DSP) Muhamad Rizal Alias berkata nilai keseluruhan rampasan ialah RM217,120.

“Pada sekitar jam 10.30 pagi itu, sepasukan pegawai dan anggota polis dari pasukan Marin Wilayah Lima Cawangan Bintulu telah menahan seorang lelaki berusia 35 tahun di lokasi,” katanya.

Beliau menambah ia berikutan pemeriksaan terhadap dua buah tangki besi yang berisi minyak diesel di kawasan sebuah syarikat persendirian di Jalan Sibu-Bintulu.

“Hasil pemeriksaan lelaki yang bekeraja sebagai penjaga syarikat tersebut gagal untuk menunjukkan sebarang bukti berdokumen untuk menyimpan barang kawalan iaitu tanpa kebenaran daripada Kementerian Perdagangan Dalam Negeri dan Hal Ehwal Pengguna(KPDNHEP),” ujar beliau lagi.

Rizal menyatakan bahawa lelaki dan minyak diesel ditahan atas kesalahan di bawah Seksyen 20(1) Akta Kawalan Bekalan 1961.

“Tangkapan dan rampasan  diserahkan kepada KPDNHEP Sibu untuk siasatan dan tindakan lanjut ,” tambah Rizal.

Barang rampasan ialah dua buah tangki besi simpanan minyak dengan anggaran nilai semasa RM20 ribu, dan minyak diesel  44,000 liter(anggaran RM197,120).

Lokasi tersebut yang merupakan site office atau pejabat lapangan syarikat  berkenaan dikatakan dalam kawasan Daerah Mukah.

See author's posts


‘Mahu Takluk Dunia’

TONGGAK Juventus Cristiano Ronaldo memberitahu semangat dan cita-citanya tetap membara dalam misi mengatasi rekod dan ‘menakluki’ dunia dalam saingan musim depan.

Penyerang Portugal itu menang ‘Scudetto’ keduanya bersama Juventus, menjaringkan dua gol menentang Lyon walaupun gergasi Itali tersingkir daripada Liga Juara-Juara.

“Saya bersedia untuk musim ketiga sebagai ‘Bianconero’, semangat dan cita-cita saya tetap tinggi,” kata pemain bertaraf bintang berusia 35 tahun itu di Instagram.

“Jaringan, kemenangan, gol, komitmen, profesionalisme.

“Dengan semua kekuatan saya, bantuan berharga daripada rakan sepasukan dan petugas Juventus, kami akan sekali bekerjasama untuk menakluk Itali, Eropah dan dunia! Atasi rekod.”

Bekas bintang Itali dan Juventus, Andrea Pirlo menggantikan Maurizio Sarri sebagai jurulatih dengan kelab menyasarkan gelaran liga kesepuluh berturut-turut pada 2021.

namum kegagalan mereka dalam kempen Liga Juara-Juara yang kali terakhir dimenangi pada 1996 menjadi detik duka buat pemenang lima kali kejuaraan, Ronaldo yang berpindah daripada Real Madrid dengan harga 100 juta euro pada 2018 khusus untuk membantu kelab menjulang trofi.

“Atasi halangan,” kata Ronaldo mengenai hasrat musim depan yang bermula 19 September.

“Menang gelaran dan kumpul jaringan peribadi. Lakukannya lebih lagi dan bertambah baik sekali lagi. Berjaya hadapi semua cabaran yang bakal mendatang.

“Kami adalah Juventus! Kami juara! Kami kembali dan bertambah kuat! Kami tunggu anda. Semuanya. Fino Alla Fine!”

Ronaldo mencipta sensasi musim lalu apabila menjadi pemain pertama menjaringkan sepuluh atau lebih gol dalam Liga Juara-Juara bersama tiga kelab berbeza.

Dia turut muncul pemain pertama meledak 50 gol atau lebih di Liga Perdana, La Liga dan Serie A selain yang pertama menjaringkan 30 gol atau lebih semusim dalam tiga daripada lima liga utama Eropah.

Ronaldo menyamai satu lagi rekod Serie A apabila menjaringkan gol dalam 11 perlawanan berturut-turut, berkongsi catatan dengan Gabriel Batistuta dan Fabio Quagliarella.

Keseluruhannya, dia menjaringkan 37 gol dalam semua kejohanan yang juga rekod baharu pemain Juventus dalam satu kempen.

Tetapi dia yang meledak 31 gol ketinggalan di belakang pemain Lazio, Ciro Immobile yang meledak 36 gol dalam carta penjaring terbanyak Serie A.-AFP

See author's posts


PDRM intai peluang kekal bersaing di Liga Super

POLIS Diraja Malaysia (PDRM) menyasarkan kemenangan dalam empat daripada baki tujuh perlawanan Liga Super, bagi menghidupkan peluang kekal dalam saingan liga itu musim depan.

Ketua jurulatih PDRM Mohamad Ishak Kunju Mohamad berkata, walaupun skuad ‘The Cops’ berada di ambang penyingkiran, beliau yakin pemainnya akan bangkit meraih kemenangan sebaik sahaja saingan Liga Malaysia yang dijangka bersambung September depan.

“Walaupun kita bakal berdepan beberapa pasukan gergasi seperti Kedah dan Selangor selepas ini, saya percaya pemain akan bangkit semula meraih kemenangan, lebih-lebih lagi kita bermain empat perlawanan di laman sendiri.

“Tiada apa yang mustahil untuk dicapai, sekiranya pemain percaya kepada diri sendiri untuk memburu kemenangan di tempat sendiri,” katanya kepada Bernama, semalam.

Dalam pada itu, Mohamad Ishak memaklumkan 31 pemain dan pegawai, pasukan PDRM selesai menjalani ujian calitan Covid-19, kecuali empat pemain yang dijangka melakukan ujian berkenaan minggu ini.

Bekas pemain pertahanan Terengganu era 90-an itu berkata, PDRM akan memulakan latihan di Padang Pulapol pada Khamis ini, sekiranya keputusan ujian adalah negatif.

“Kita sudah menyiapkan semua dokumen yang akan dihantar kepada Liga Bola Sepak Malaysia, namun kita masih menunggu keputusan ujian swab Covid-19 daripada pegawai perubatan,” jelas Mohamad Ishak.

PDRM sebelum ini dipotong tiga mata, selepas pasukan berkenaan dilapor gagal melangsaikan tunggakan gaji dan mencapai persetujuan pelan penyelesaian tunggakan gaji, bersama pemain atau pegawai.

Skuad ‘The Cops’ menduduki tangga terakhir daripada 12 pasukan dalam carta Liga Super, dengan defisit dua mata selepas empat perlawanan. – Bernama

See author's posts


SELAMAT TINGGAL PIALA MALAYSIA 2021

HASRAT Sarawak United FC mencipta kejutan pada kempen Piala Malaysia musim 2021 tidak kesampaian apabila tewas secara agregat 6-3 kepada Terengganu FC dalam peringkat suku akhir, Jumaat lalu.

Meski gagal ke saingan separuh akhir, namun secara dasarnya anak-anak didik E.Evalarsan harus menerima pujian tatkala diselubungi isu di luar padang khususnya berkaitan gaji pemain dan pegawai pasukan.

Malah, Sarawak United FC merupakan antara pencabar ‘senyap’ pada kempen Piala Malaysia musim ini dengan menidakkan dua pasukan elit yang beraksi dalam Liga Super iaitu Sri Pahang dan Penang FC di peringkat kumpulan.

Walaupun bergelut dengan isu masalah gaji yang melibatkan pemain dan pegawai dalam pasukan, namun ternyata ia bukanlah halangan untuk Sarawak United memberi keputusan terbaik sepanjang kempen Liga Premier dan Piala Malaysia musim ini.

Pada aksi Jumaat lalu, gergasi Pantai Timur, Terengganu FC (TFC) mudah menjinakkan Sarawak United FC dengan agregat 6-3 selepas menang perlawanan suku akhir kedua 4-2 di Stadium UiTM, Shah Alam malam kelmarin.

Tampil dengan kemenangan 2-1 di Stadium Sultan Mizan Zainal Abidin sebelum ini, skuad kendalian Nafuzi Zain terlebih dulu di depan hasil jaringan penyerang import dari Ghana, Jordan Mintah pada minit kedua.

Jelas, tuan rumah Sarawak United dilihat tertekan dalam menyerap asakan awal pelawat dengan kelicikan pemain seperti Faisal Halim, Dechi Marcel dan Faiz Nasir.

Tidak sempat untuk tuan rumah kembali mengatur gerakan, sekali lagi mereka tersentak dengan gol cantik daripada Faisal Halim setelah menerima satu umpanan menarik daripada Marcel pada minit ke-11.

Setelah itu, intensiti permainan sedikit diturunkan oleh Terengganu yang dilihat lebih santai menguasai perlawanan. Sebaliknya Sarawak United dilihat buntu untuk mencipta sebarang gerakan.

Sandro Da Silva dan S.Chanturu cuba menggerakkan serangan namun sering dipatahkan lawan. Pada minit ke-15, Faisal Halim hampir-hampir menambah gol kedua  Terengganu FC namun sedikit tersasar.

Enggan membiarkan daripada terus ditekan, pasukan kendalian E Elavarasan itu sesekali menyerang menerusi Uche Agba namun rembatan beliau amat lemah dan mudah diselamatkan pada minit ke-16.

Di sebalik kerancakan pelawat menyerang, sesekali skuad Kenyalang Emas berjaya juga mencipta beberapa gerakan namun acapkali terhalang dengan disiplin pertahanan Terengganu FC.

Percubaan terbaik mereka hadir menerusi Norshahrul Idlan Talaha@ Mat Yo yang berjaya melakukan satu tandukan yang cantik namun tepat ke penjaga gawang, Suhaimi Husin.

Sebelum keputusan dijangka kekal dengan dua gol berpihak kepada pelawat, sekali lagi Faiz Nasir mencuri tumpuan dengan meledak gol ketiga pasukan untuk mengukuhkan kedudukan separuh masa pertama dengan Terengganu FC 3-0 Sarawak United.

Positif pada separuh masa kedua buat anak buah Elavarasan lebih berani dan cuba mengimbangi perlawanan menerusi serangan balas yang sering dijana oleh Chanturu dan Sandro.

Mat Yo berjaya mendapat peluang untuk menguji penjaga gol Terengganu namun percubaannya pada minit ke-57 sedikit tersasar.

Malah, S.Chanturu turutmempunyai peluang keemasan namun rembatan beliau tepat ke sasaran penjaga gol.

Di saat tuan rumah semakin mendapat keyakinan untuk mara lebih jauh, hadir Jordan Mintah untuk sekali lagi menghukum kealpaan benteng pertahanan apabila mudah melepaskan rembatan gol pada minit ke-63 setelah umpanan baik diberikan oleh Arif Fadzilah.

Enggan mengalah, Sarawak United akhirnya berjaya mendapat gol semangat buat pasukan mereka pada minit ke-70 setelah rembatan Sandro dari luar petak penalti tidak dikawal oleh pertahanan lawan.

Tatkala Terengganu FC dilihat sedikit mengendurkan asakan dengan menukar beberapa pemain, tuan rumah mengambil peluang untuk menambah satu lagi gol menerusi Agba pada minit ke-88.

Keputusan kekal dengan Terengganu berjaya menewaskan Sarawak United di tempat lawan dengan jaringan 4-2.

Justeru, dengan kekalahan itu bermakna Sarawak United FC hanya mampu mengucapkan ‘Selamat Tinggal’ kepada kempen Piala Malaysia musim 2021 ini.

Semoga, pada saingan tahun hadapan Sarawak United FC kembali memberi cabaran sekali gus mampu menaikkan semula semangat pasukan dari Bumi Kenyalang di pentas bola sepak negara ini.

See author's posts